****

**Predstavitveni dokument**

**Uvrstitev 12-mesečnih komercialnih zapisov družbe**

**GEN-I, trgovanje in prodaja električne energije, d.o.o.,**

**z oznako GEN02, v trgovanje na organiziranem trgu**

**Nominalna vrednost izdaje 35.000.000,00 EUR**

**Organizator izdaje**



Ljubljana, februar 2014

Namenoma izpuščena stran.

**Povzetek predstavitvenega dokumenta ob uvrstitvi 12-mesečnih komercialnih zapisov družbe GEN-I d.o.o., z oznako GEN02, v trgovanje na organiziranem trgu**

**1. Izdajatelj vrednostnih papirjev**

Izdajatelj komercialnih zapisov je družba GEN-I, trgovanje in prodaja električne energije, d.o.o., Vrbina 17, 8270 Krško (v nadaljevanju: GEN-I d.o.o. ali izdajatelj).

V sodni register je vpisan osnovni kapital izdajatelja v višini 15.877.610,00 EUR.

**2. Opis vrednostnega papirja**

|  |  |  |  |
| --- | --- | --- | --- |
| **Vrsta vrednostnega papirja:** | Instrument denarnega trga – 12-mesečni komercialni zapis z oznako GEN02.  Komercialni zapisi se glasijo na ime, so izdani v nematerializirani obliki ter vpisani v centralni register nematerializiranih vrednostnih papirjev, ki se vodi pri KDD - Centralni klirinško depotni družbi d.d. (v nadaljevanju: KDD) z oznako GEN02 in ISIN SI0032500785. | | |
|  |  | | |
| **Dospelost komercialnega zapisa:** | Datum dospelosti komercialnega zapisa je 9.2.2015. | | |
|  |  | | |
| Obrestna mera in način izračuna obresti: | Obrestna mera znaša 3,80% letno. Komercialni zapis je diskontni vrednostni papir. Obresti so obračunane vnaprej ter se ob vplačilu komercialnega zapisa odštejejo v obliki diskonta od nominalne vrednosti komercialnega zapisa.  Obresti se izračunajo z uporabo navadnega obrestnega obračuna in dekurzivnega načina obrestovanja, pri čemer se upošteva dejansko število dni do dospelosti in 360 dni v letu. Obresti so zaokrožene na dve decimalni mesti in se obračunajo za obrestno obdobje, ki se začne dne 10.2.2014 in konča na dan dospelosti komercialnega zapisa dne 9.2.2015. | | |
|  |  | | |
| **Način in obdobje izplačila obveznosti:** | Obveznosti iz komercialnih zapisov se izplačujejo v EUR.  Ni izplačila obresti. Obresti so obračunane vnaprej ter se ob vplačilu komercialnega zapisa odštejejo v obliki diskonta od nominalne vrednosti komercialnega zapisa.  Obveznosti iz naslova komercialnega zapisa so izplačane ob dospelosti dne 9.2.2015 v znesku nominalne vrednosti komercialnega zapisa. Izplačilo se izvede v celoti v enkratnem znesku.  Izdajatelj bo obveznosti iz komercialnih zapisov izplačeval na podlagi evidence lastništva v centralnem registru vrednostnih papirjev pri KDD na račune evidentiranih imetnikov komercialnih zapisov oziroma njihovih pooblaščencev ali na račune drugih upravičencev na dan dospelosti obveznosti. Drugačna oblika unovčevanja terjatev iz dospelih obveznosti komercialnih zapisov je mogoča samo na podlagi izdajateljevega obvestila glede načina unovčevanja obveznosti iz komercialnih zapisov.  Upravičenec do izplačila obveznosti iz komercialnega zapisa je oseba, ki je zakoniti imetnik komercialnega zapisa ali druga upravičena oseba, ki je po stanju centralnega registra štiri delovne dneve pred dnem dospelosti obveznosti vpisana v centralnem registru KDD.  Če upravičenec komercialnih zapisov na dan dospelosti terjatev iz naslova komercialnih zapisov ne dobi sredstev na svoj račun, mora o tem takoj obvestiti izdajatelja in mu sporočiti podatke o pravilnem računu oziroma druge ustrezne podatke, ki izdajatelju omogočajo nakazilo na račun upravičenca komercialnih zapisov. Sredstva iz naslova dospelih obveznosti iz komercialnih zapisov se v primeru nepopolnih podatkov o upravičencu, ki izdajatelju ne omogočajo nakazila sredstev iz naslova dospelih obveznosti iz komercialnih zapisov na način, določen v skladu s tem predstavitvenim dokumentom, ali na drug način, ki ga določi izdajatelj v skladu s predpisi, od dne dospelosti komercialnih zapisov naprej ne obrestujejo.  Če dan dospelosti obveznosti iz komercialnih zapisov ni delovni dan v Republiki Sloveniji, se plačila izvedejo prvi naslednji delovni dan po dnevu dospelosti takšnega plačila. V tem primeru upravičencu komercialnih zapisov ne pripadajo obresti za čas od dospelosti obveznosti iz komercialnih zapisov do prvega naslednjega delovnega dne. Delovni dan pomeni dan, na katerega je v Republiki Sloveniji mogoče izvrševati plačila v domačem denarju v običajnem delovnem času in ki ni sobota, nedelja, državni praznik ali drug dela prost dan. | | |
|  | |  |
| **Zavarovanje terjatev:** | | Komercialni zapisi niso posebej zavarovani ali garantirani. Za obveznosti iz komercialnih zapisov jamči izdajatelj z vsem svojim premoženjem. |
|  | |  |
| **Druge pravice iz vrednostnih papirjev:** | | Komercialni zapisi dajejo upravičencem terjatev do plačila nominalne vrednosti ob dospelosti, pravico razpolaganja s komercialnimi zapisi oziroma zastavitve komercialnih zapisov ter druge pravice v skladu z veljavnimi predpisi o vrednostnih papirjih.  Drugih pravic, vključno z možnostjo zamenjave za druge vrste vrednostnih papirjev, komercialni zapisi ne zagotavljajo. Komercialni zapisi ne dajejo pravice do udeležbe pri dobičku izdajatelja. Komercialni zapisi ne vsebujejo klavzul, s katerimi bi si izdajatelj zagotovil pravico do odpoklica komercialnih zapisov pred njihovo dospelostjo. Imetnik komercialnih zapisov nima pravice zahtevati od izdajatelja predčasnega unovčenja svojih terjatev iz naslova komercialnih zapisov oziroma unovčenja terjatev iz naslova komercialnih zapisov pred njihovo dospelostjo. |
|  | |  |
| Zaveze in omejitve izdajatelja: | | V zvezi z izdajo komercialnih zapisov se izdajatelj ne zavezuje oziroma omejuje glede svojih politik poslovanja. |

**3. Skupna nominalna vrednost celotne izdaje**

Skupna nominalna vrednost celotne izdaje komercialnih zapisov je 35.000.000,00 EUR.

**4. Apoenska struktura**

Komercialni zapisi se izdajo v nominalni vrednosti 1.000,00 EUR vsak. Celotna izdaja komercialnih zapisov obsega 35.000 apoenov po 1.000,00 EUR.

**5. Predvideno mesto trgovanja**

S komercialnimi zapisi se bo trgovalo na organiziranem trgu Ljubljanske borze vrednostnih papirjev, d.d., Ljubljana, in sicer na segmentu Trg obveznic - Instrumenti denarnega trga - Komercialni zapisi.

**6. Cena komercialnih zapisov**

Komercialni zapisi se kupujejo z diskontom od nominalne vrednosti. Teoretična vrednost komercialnega zapisa na posamezen dan do njegove dospelosti se izračuna s formulo, ki je navedena v poglavju 5. predstavitvenega dokumenta.

**7. Druga pomembna dejstva v zvezi z izdajateljem**

Namen izdaje komercialnih zapisov je tekoče kratkoročno financiranje poslovanja izdajatelja ter razpršitev baze kratkoročnih dolžniških investitorjev med banke in institucionalne investitorje.

Komercialni zapisi so bili izdani v okviru postopka javne ponudbe, za katero ni potrebno uporabiti pravil o objavi prospekta ter drugih pravil v zvezi s ponudbo vrednostnih papirjev javnost, kakor jih predpisuje ZTFI v 2. poglavju.

Komercialni zapisi so bili izdani v nematerializirani obliki z vpisom na račune imetnikov komercialnih zapisov pri KDD, v skladu s pravili KDD. Po izdaji komercialnih zapisov so komercialni zapisi prosto prenosljivi v skladu z vsakokrat veljavnimi predpisi ter pravili poslovanja KDD.

V tretjem poglavju predstavitvenega dokumenta so podrobneje navedena tveganja, ki lahko vplivajo na izdajateljevo sposobnost izpolnjevanja obveznosti do vlagateljev v vrednostne papirje (kreditna, tržna, likvidnostna, operativna, pravna in regulatorna tveganja). V skupini GEN-I je upravljanje tveganj centralizirano, povezano z vsakodnevnim spremljanjem gibanj na trgu.

Tveganja, povezana s komercialnimi zapisi:

* Likvidnost komercialnih zapisov: Kljub temu, da bodo komercialni zapisi uvrščeni na organiziran trg vrednostnih papirjev na Ljubljanski borzi, ni nobenega zagotovila, da se bo razvilo aktivno trgovanje s komercialnimi zapisi, oziroma da bo aktivno trgovanje s komercialnimi zapisi trajalo do končne dospelosti komercialnih zapisov. V primeru, da ne bo aktivnega trgovanja s komercialnimi zapisi, lahko to negativno vpliva na tržno ceno in likvidnost komercialnih zapisov.
* Tveganje neplačila: Komercialni zapisi niso posebej zavarovani ali garantirani. Za obveznosti iz komercialnih zapisov jamči izdajatelj z vsem svojim premoženjem. V primeru stečaja ali likvidacije izdajatelja bi bilo poplačilo terjatev imetnikov komercialnih zapisov izenačeno s poplačilom terjatev ostalih nezavarovanih in nepodrejenih upnikov izdajatelja.
* Tveganje spremembe obrestne mere: Komercialni zapisi se ob izdaji vplačajo z diskontom, upoštevaje nespremenljivo obrestno mero, in ne prinašajo obresti, tako da je višina obveznosti iz komercialnih zapisov ob zapadlosti fiksno določena ter ni izpostavljena tveganju spremembe obrestne mere.
* **Tveganje spremembe prodajne cene na organiziranem trgu:** Gibanje prodajne cene komercialnih zapisov na organiziranem trgu je odvisno od ponudbe in povpraševanja po komercialnih zapisih ter od gibanja obrestnih mer na trgu. Presežno povpraševanje po komercialnih zapisih bi lahko vodilo do zvišanja prodajne cene komercialnih zapisov, presežna ponudba pa do znižanja prodajne cene komercialnih zapisov. V primeru zvišanja obrestnih mer na trgu bi lahko imetniki komercialnih zapisov zahtevali višjo donosnost komercialnih zapisov, kar bi lahko vodilo do znižanja prodajne cene komercialnih zapisov na organiziranem trgu. V primeru znižanja obrestnih mer na trgu bi lahko imetniki komercialnih zapisov pričakovali nižjo donosnost komercialnih zapisov, kar bi lahko vodilo do zvišanja prodajne cene komercialnih zapisov na organiziranem trgu.

Informacije v zvezi z izdajateljem, njegovim poslovanjem, dejavnostjo, pravnim in finančnim položajem se nahajajo na spletni strani izdajatelja, na naslovu <http://www.gen-i.si>.

**8. Borzno posredniške družbe, ki sodelujejo pri uvrstitvi komercialnih zapisov na organiziran trg**

Nova Ljubljanska banka d.d., Ljubljana, Trg republike 2, 1520 Ljubljana pripravlja in izvaja aktivnosti v zvezi z uvrstitvijo komercialnih zapisov na organiziran trg.

**9. Pomembno opozorilo**

Povzetek predstavitvenega dokumenta je potrebno razumeti kot uvod k predstavitvenem dokumentu, zato ga je potrebno brati skupaj s predstavitvenim dokumentom, ki vsebuje podrobne podatke, ki omogočajo vpogled v pravni položaj izdajatelja, njegov finančni položaj, poslovne možnosti in pravice, ki izhajajo iz komercialnih zapisov.

**KAZALO**

[1. POMEMBNO OPOZORILO 8](#_Toc379549024)

[2. IZBRANE FINANČNE INFORMACIJE 9](#_Toc379549025)

[3. DEJAVNIKI TVEGANJA 11](#_Toc379549026)

[3.1. Tveganja, povezana z izdajateljem in sistem obvladovanja tveganj 11](#_Toc379549027)

[3.1.1. Kreditna tveganja 11](#_Toc379549028)

[3.1.2. Tržna tveganja 13](#_Toc379549029)

[3.1.3. Likvidnostno tveganje 14](#_Toc379549030)

[3.1.4. Operativna tveganja 15](#_Toc379549031)

[3.1.5. Pravna tveganja 15](#_Toc379549032)

[3.1.6. Regulatorna tveganja 16](#_Toc379549033)

[3.2. Tveganja, povezana s komercialnimi zapisi 16](#_Toc379549034)

[4. INFORMACIJE O KOMERCIALNIH ZAPISIH, KI SO PREDMET UVRSTITVE NA ORGANIZIRAN TRG 17](#_Toc379549035)

[4.1. Opis vrednostnega papirja 17](#_Toc379549036)

[4.2. Zakonodaja, na podlagi katere so bili vrednostni papirji ustvarjeni 17](#_Toc379549037)

[4.3. Oblika vrednostnih papirjev 17](#_Toc379549038)

[4.4. Plačilno sredstvo pri izdaji komercialnih zapisov 17](#_Toc379549039)

[4.5. Razvrščanje komercialnih zapisov 17](#_Toc379549040)

[4.6. Opis pravic, povezanih s komercialnimi zapisi 17](#_Toc379549041)

[4.6.1. Status obveznosti iz komercialnih zapisov 17](#_Toc379549042)

[4.6.2. Druge pravice iz komercialnih zapisov 18](#_Toc379549043)

[4.6.3. Zaveze in omejitve v zvezi z izdajo komercialnih zapisov 18](#_Toc379549044)

[4.7. Obrestna mera in način izračuna obresti 18](#_Toc379549045)

[4.8. Način in obdobje izplačila obveznosti 18](#_Toc379549046)

[4.9. Zastopanje imetnikov komercialnih zapisov 19](#_Toc379549047)

[4.10. Način izdaje komercialnih zapisov 19](#_Toc379549048)

[4.11. Prenos komercialnih zapisov 19](#_Toc379549049)

[4.12. Informacije o davkih 20](#_Toc379549050)

[4.12.1. Obdavčitev obresti 20](#_Toc379549051)

[4.12.2. Obdavčitev dobička iz kapitala 21](#_Toc379549052)

[4.12.3. Davek na dodano vrednost 21](#_Toc379549053)

[5. POGOJI PRVE PRODAJE 22](#_Toc379549054)

[5.1. Cena komercialnih zapisov 22](#_Toc379549055)

[6. MESTO TRGOVANJA 23](#_Toc379549056)

[7. ZAKONITI REVIZORJI 23](#_Toc379549057)

[8. PODATKI O IZDAJATELJU 24](#_Toc379549058)

[8.1. Predstavitev družbe GEN-I, d.o.o. in Skupine GEN-I 24](#_Toc379549059)

[8.1.1. Poslanstvo, vizija, vrednote 24](#_Toc379549060)

[8.1.2. Upravljanje družbe 25](#_Toc379549061)

[8.1.3. Kapital in lastniška struktura 25](#_Toc379549062)

[8.1.4. Skupina GEN-I 27](#_Toc379549063)

[8.1.5. Zaposleni 29](#_Toc379549064)

[8.1.6. Pravni in arbitražni postopki 30](#_Toc379549065)

[8.1.7. Področja poslovanja Skupine GEN-I 30](#_Toc379549066)

[8.1.8. Nakup in prodaja električne energije na trgih električne energije na debelo 30](#_Toc379549067)

[8.1.9. Prodaja električne energije končnim odjemalcem oziroma na trgu na drobno 31](#_Toc379549068)

[8.1.10. Nakup zemeljskega plina na trgih na debelo 32](#_Toc379549069)

[8.1.11. Prodaja plina končnim odjemalcem oziroma na trgu na drobno 32](#_Toc379549070)

[8.1.12. Odkup električne energije od proizvajalcev na trgu na drobno 32](#_Toc379549071)

[8.2. Poslovanje Skupine GEN-I v letu 2013 33](#_Toc379549072)

[8.2.1. Analiza poslovanja Skupine GEN-I 33](#_Toc379549073)

[8.2.2. Struktura virov sredstev oziroma financiranja 35](#_Toc379549074)

[8.3. Poslovni načrt Skupine GEN-I za leto 2014 36](#_Toc379549075)

[8.3.1. Zadovoljstvo in trajnostni razvoj deležnikov 36](#_Toc379549076)

[8.3.2. Skupina GEN-I in njena mednarodna prisotnost za 2014 37](#_Toc379549077)

[8.3.3. Poslovanje Skupine GEN-I v letu 2014 37](#_Toc379549078)

[8.3.4. Investicije v infrastrukturo in projekti 40](#_Toc379549079)

[8.4. Finančni načrt Skupine GEN-I za leto 2014 40](#_Toc379549080)

[8.5. Strateški plan Skupine GEN-I za obdobje od 2014 do 2016 41](#_Toc379549081)

[9. RAČUNOVODSKI IZKAZI 43](#_Toc379549082)

**KAZALO OKRAJŠAV**

|  |  |
| --- | --- |
| Okrajšava: | Celoten naziv: |
|  |  |
| ATVP | Agencija za trg vrednostnih papirjev |
| DDV | Davek na dodano vrednost |
| EUR | Evro |
| KDD | KDD - Centralna klirinško depotna družba d.d., Tivolska cesta 48, 1000 Ljubljana |
| Ljubljanska borza | Ljubljanska borza vrednostnih papirjev, d.d., Ljubljana, Slovenska cesta 56, 1000 Ljubljana |
| NLB | Nova Ljubljanska banka d.d., Ljubljana, Trg republike 2, Ljubljana |
| Komercialni zapis | Instrument denarnega trga – 12-mesečni komercialni zapis družbe GEN-I, d.o.o., z oznako GEN02 |
| GEN-I ali izdajatelj ali družba | GEN-I, trgovanje in prodaja električne energije, d.o.o. |
| Predstavitveni dokument | Predstavitveni dokument za prvo prodajo 12-mesečnih komercialnih zapisov družbe GEN-I, d.o.o., z oznako GEN02 |
| SEOnet | Informacijski sistem elektronskih objav Ljubljanske borze vrednostnih papirjev, d.d., Ljubljana |
| Skupina GEN-I | Obvladujoča družba GEN-I, d.o.o. in njene odvisne družbe |
| ZGD-1 | Zakon o gospodarskih družbah (Ur.l. RS, št. 42/06 in nadaljnji) |
| ZPre-1 | Zakon o prevzemnih (Ur.l. RS, št. [79/2006](http://www.uradni-list.si/1/objava.jsp?urlid=200679&stevilka=3446) in nadaljnji) |
| ZTFI | Zakon o trgu finančnih instrumentov (Ur. l. RS, št. [67/07](http://www.uradni-list.si/1/objava.jsp?urlid=200767&stevilka=3699) in nadaljnji) |

**KAZALO SKLICEVANJ**

Informacije v zvezi z izdajateljem, njegovim poslovanjem, dejavnostjo, pravnim in finančnim položajem se nahajajo na spletni strani izdajatelja, na naslovu <http://www.gen-i.si/>.

# POMEMBNO OPOZORILO

GEN-I d.o.o. kot izdajatelj komercialnih zapisov sprejema odgovornost za informacije, prikazane v predstavitvenem dokumentu. Izdajatelj z vso primerno skrbnostjo zagotavlja, da so, kolikor je njemu znano, informacije v skladu z dejstvi ter da poleg informacij, navedenih v predstavitvenem dokumentu, ni drugih pomembnejših informacij o njegovem poslovanju, dejavnosti in finančnem položaju, ki bi lahko pomembneje vplivale na odločitev potencialnih kupcev komercialnih zapisov. Kljub temu izdajatelj ni obvezan in ne nosi odgovornosti za osveževanje informacij v tem predstavitvenem dokumentu, do katerih bi morebiti prišlo zaradi sprememb po dnevu izdelave tega predstavitvenega dokumenta.

Komercialni zapisi so bili izdani v okviru postopka javne ponudbe, za katero ni potrebno uporabiti pravil o objavi prospekta ter drugih pravil v zvezi s ponudbo vrednostnih papirjev javnost, kakor jih predpisuje ZTFI v 2. poglavju.

NLB d.d. je opravljala za izdajatelja vse storitve in aktivnosti organizacije in izvedbe prve prodaje komercialnih zapisov, izdaje komercialnih zapisov v nematerializirani obliki z vpisom v centralni register KDD in uvrstitve komercialnih zapisov na organiziran trg.

Predstavitveni dokument ne predstavlja priporočila oziroma nasveta za nakup komercialnih zapisov družbe GEN-I d.o.o. Predstavitveni dokument prav tako ne vsebuje nujno vseh potrebnih informacij, ki bi morebiti bile potrebne pri odločanju potencialnih kupcev o nakupu komercialnih zapisov družbe GEN-I d.o.o. Informacije v zvezi z izdajateljevim poslovanjem, njegovo dejavnostjo ter pravnim in finančnim položajem, ki lahko pomembno vplivajo na odločitev vlagateljev za nakup komercialnih zapisov, se nahajajo v dokumentih, ki so objavljeni na spletni strani izdajatelja [www.gen-i.si](http://www.gen-i.si). Potencialni kupec je torej v celoti upravičen in odgovoren, da sam opravi dodatne preverbe in analize o poslovanju, finančnem stanju ter kreditni sposobnosti izdajatelja, v obsegu in na način, ki ga ocenjuje za potrebnega ali primernega.

Ljubljana, februar 2014

|  |  |
| --- | --- |
|  |  |
| Martin Novšak, MBA | dr. Robert Golob |
| namestnik predsednik uprave GEN-I, d.o.o. | predsednik uprave GEN-I, d.o.o. |
|  | Podpis Golob2 |

# IZBRANE FINANČNE INFORMACIJE

**Tabela 1: Ključni podatki o poslovanju skupine GEN-I za leta 2010-2013, vključno s planom za 2014**



Poslovanje Skupine GEN-I v letu 2013 sta pomembno zaznamovala dva dejavnika: padanje cen električne energije na evropskih energetskih borzah ter odmeven vstop GEN-I na hrvaški trg električne energije junija 2013 z dobavo električne energije gospodinjskim odjemalcem. V letu 2013 se je nadaljevala rast na večini področij delovanja: širitev trgovanja in prodaje na nove trge, vstop na nove segmente obstoječega trga ter širitev nabora produktov in storitev. Skupina GEN-I nenehno skrbi za pravo ravnotežje med globalno-trgovalnimi in lokalno-prodajnimi principi delovanja, ki ga dopolnjuje s svežim, inovativnim in partnerskim pristopom, kar je osnova za zanesljivo delovanje na energetskih trgih na debelo in na drobno.

Leto 2013 je zaznamoval odmeven vstop GEN-I na hrvaški trg prodaje električne energije – konec leta 2013 je dobavljal električno energijo skoraj 10.000-im gospodinjskim odjemalcem. Skupina GEN-I je nadaljevala z vlaganji v razvoj ter širitev, hkrati pa močno povečala dinamiko poslovanja in izkoristek vzpostavljenih procesov in infrastrukture, tako na področju električne energije na debelo, kot prodaje električne energije končnim odjemalcem.

Skupina GEN-I je v letu 2013 ustvarila 1,280 mrd EUR **čistih prihodkov od prodaje,** kar je 19% več od planiranega.

**Kosmati poslovni izid iz poslovanja** je znašal 34,9 mio EUR.

**Stroški iz poslovanja** v višini 20,3 mio EUR so bili 22% višji kot v enakem obdobju leta 2012.

**Stroški storitev** so znašali 9,3 mio EUR, kar je za 19% višje kot v enakem obdobju leta 2012.

**Stroški amortizacije** so bili za 11% nižji kot v enakem obdobju leta 2012.

**Stroški dela** so bili za 30% višji kot v enakem obdobju leta 2012.

**Poslovni izid iz poslovanja** je znašal 12,8 mio EUR, **EBITDA** je bil realiziran v višini 14,0 mio EUR.

**Finančni izid** Skupine GEN-I leta 2013 je bil -1,3 mio EUR, realiziran **poslovni izid pred davki** je znašal 11,4 mio EUR.

# DEJAVNIKI TVEGANJA

V nadaljevanju so navedena tveganja, ki lahko vplivajo na izdajateljevo sposobnost izpolnjevanja obveznosti do vlagateljev v vrednostne papirje. Vlagatelji morajo pred sprejemom odločitve o naložbi natančno preučiti vse informacije, ki so navedene v tem predstavitvenem dokumentu, vključno s predstavitvijo dejavnikov tveganja. Seznam v nadaljevanju navedenih dejavnikov tveganja ne zajema vseh možnih dejavnikov, zato morajo vlagatelji pri sprejemanju odločitve o investiranju upoštevati tudi druge dejavnike, ki lahko vplivajo na odločitev o investiranju.

## Tveganja, povezana z izdajateljem in sistem obvladovanja tveganj

Širitev dejavnosti trgovanja in prodaje električne energije ter vstop na trg plina zaradi povečanega obsega poslovanja od GEN-I neposredno zahteva še dodaten vložek v upravljanje operativnih, kreditnih, tržnih in pravnih tveganj, ki bi lahko negativno vplivala na poslovanje in rezultat skupine GEN-I. Z namenom okrepitve procesov upravljanja tveganj je uprava družbe postavila smernice za temeljitejšo nadgradnjo procesa z doslednejšo politiko upravljanja tveganj. Z namenom zagotovitve trajnostnega razvoja Skupine in stabilnega poslovanja je poleg jasno opredeljenih nalog, razdeljenih med posamezne službe in aktivnega upravljanja tveganj znotraj posameznih služb, uprava sklenila, da se področje upravljanja tveganj okrepi in še dodatno centralizira kot funkcija korporativnega upravljanja tveganj. Postavljen je bil dolgoročni akcijski načrt razvoja korporativnega upravljanja tveganj, z namenom učinkovite prepoznave, pregleda, upravljanja in poročanja o izpostavljenosti različnim tveganjem, tako na ravni družbe kot celotne skupine. Služba za upravljanje tveganj deluje povsem ločeno ter neodvisno in je neposredno podrejena upravi. Poleg tega, da skrbi za širjenje kulture odnosa upravljanja tveganj v najširšem smislu, je njena naloga tudi koordinacija pri upravljanju ter minimizaciji tveganj preostalih služb ter koordinacija delovanja služb ob nastanku izrednih dogodkov, katerih posledice bi lahko imele negativne učinke na poslovanje skupine. Službo za upravljanje tveganj je Skupina GEN-I še dodatno kadrovsko okrepila in ji z reorganizacijo zagotovila celovit vpogled in nadzor nad temeljnimi procesi poslovanja skupine GEN-I, kjer nastopajo ključna tveganja. Poleg razvoja korporativnega upravljanja tveganj veliko pozornost Skupina GEN-I namenja tudi nadgradnjam kompleksnih modelov za spremljanje in združevanje tveganj ter aktivnemu upravljanju omejitev poslovanja, z namenom pravilne izkoriščenosti kapitala, namenjenega zavarovanju dolgoročne poslovne vzdržnosti skupine.

### Kreditna tveganja

Zaradi zaostrenih gospodarskih razmer in zato povečani verjetnosti neizpolnjevanja pogodbeno opredeljenih obveznosti od partnerjev, Skupina GEN-I posveča posebno pozornost upravljanju kreditnih tveganj. V proces obvladovanja kreditnih tveganj je vključenih več služb. Poleg službe za upravljanje tveganj, ki je v vlogi koordinatorja, so aktivno vključene še pravna služba, služba za prodajo ključnim strankam, služba trgovanja in oddelek za izterjavo.

**Strategije za upravljanje kreditnih tveganj:** Pri optimizaciji portfelja in izbiri partnerjev Skupina GEN-I sledi natančno definiranemu procesu ocenjevanja in razvrščanja partnerjev v bonitetne razrede. Rezultat poglobljene analize je odločitev, ali Skupina GEN-I s partnerjem začne poslovno sodelovanje in pod kakšnimi pogoji. Pri dodelitvi končne ocene partnerja si poleg interne analize Skupina GEN-I pomaga tudi s podatki, pridobljenimi od zunanje bonitetne hiše. Nedavno je Skupina GEN-I zaradi specifike trgov, na katerih posluje, dodatno nadgradila interni bonitetni model, ki služi kot osnova za določitev maksimalnega nezavarovanega obsega sodelovanja s partnerjem in optimizirala proces potrjevanja kreditnih limitov ter oblik sodelovanja, kot tudi dovoljeno trajanje izpostavljenosti, opredeljeno od kreditnega odbora.

Ocena tveganj, ki izhajajo iz procesa dodeljevanja bonitetnih ocen, je osnova za opredelitev okvirov bodočega poslovnega sodelovanja, pri čemer so za posameznega partnerja opredeljeni maksimalno dopustni kreditni limiti. Ponudba, pogoji plačila in dobave ter zahteve po zavarovanju so prilagojeni stopnji tako ocenjenega tveganja. Opredeljeni okviri se dosledno uporabljajo v vseh fazah sklepanja in izvrševanja pogodb. Ob vsakokratnem odločanju Skupina GEN-I preverja, ali z novim poslom še zadosti postavljenim omejitvam. Pri tem spremlja trenutno tržno izpostavljenost in tudi plačilne obveznosti.

**Kreditne linije:** Posebno pozornost Skupina GEN-I namenja mednarodnim vidikom poslovanja, saj se lahko z istim partnerjem oziroma s povezanimi osebami sreča na več trgih hkrati. Končna ocena kreditnega tveganja je zato prilagojena možnostim, ki jih dopušča lokalna zakonodaja posameznih trgov. Ocena je odvisna od poslovnih rezultatov partnerja, zlasti od stopnje zadolženosti, kratkoročne likvidnosti, kazalcev solventnosti, donosnosti in kapitalske ustreznosti. Velik pomen Skupina GEN-I daje pridobivanju aktualnih informacij s trga, saj se lahko ob različnih tržnih in regulatornih spremembah status posameznega partnerja hitro spremeni. Razvejana infrastruktura in lokalna prisotnost z regionalnimi predstavniki na posameznih trgih omogoča še učinkovitejši pretok informacij ter možnosti hitrejše prilagoditve na nove razmere.

**Instrumenti varovanja:** Na razvitih trgih si Skupina GEN-I pomaga z organiziranim trgovanjem oziroma storitvami klirinških hiš, ki s strogimi in dobro definiranimi pogoji delovanja minimizirajo (izničijo) stopnjo kreditnega tveganja med udeleženci na trgu. Pogodbene obveznosti iz transakcij s partnerji zavaruje z različnimi tipi zavarovanj – vrsto izbere v odvisnosti od bonitetnih ocen in pogodbenih razmerij. Pri zavarovanju terjatev Skupina GEN-I praviloma uporablja prvovrstne instrumente zavarovanj, ki zagotavljajo uspešno poplačilo zapadlih pogodbenih obveznosti ob neizpolnitvi pogodbenih obveznosti nasprotne strani. Tako pri trgovanju z električno energijo kot tudi plinom je najpogostejši instrument zavarovanja bančna garancija. Pogosta oblika zavarovanja so poroštva matičnih podjetij poslovnih partnerjev (Parent Company Guarantees), višino zavarovanja pa Skupina GEN-I določi upoštevajoč predhodno oceno kreditne sposobnosti matičnih družb. Ob neizpolnitvi pogodbenih obveznosti posameznega poslovnega partnerja njegovo obveznost plačila prevzame kapitalsko močnejše matično podjetje.

Pri prodaji električne energije končnim odjemalcem na domačem trgu v določenih primerih Skupina GEN-I uporabi poleg že naštetih oblik zavarovanja tudi zavarovanja z menicami, v redkih primerih pa tudi zavarovanja z zalogami.

Poleg varovanja tveganj portfelja skupine je nasprotno treba pri izdaji garancij, ki jih zahtevajo partnerji za varovanje naših obveznosti do njih, razpolagati z dobro diverzificiranim portfeljem zavarovanj — ključnega pomena so bonitete bank izdajateljic instrumentov zavarovanj. Zaradi padca bonitet bank je Skupina GEN-I vzpostavila proces spremljanja evolucije izdanega kreditnega potenciala, z namenom optimizacije izrabe tega.

**Spremljanje izpostavljenosti:** Z namenom boljšega spremljanja izpostavljenosti je Skupina GEN-I v predhodnem letu prenovila model za merjenje izpostavljenosti, ki upošteva dnevno dinamiko plačil za pogodbe z različnimi pogodbenimi parametri. Pri merjenju izpostavljenosti se meri tako izpostavljenost zaradi neplačil kot tudi izpostavljenost zaradi nedobavljene/prevzete energije iz naslova neizpolnjenih pogodbenih obveznosti. Pri izračunu izpostavljenosti Skupina GEN-I ne meri le trenutne vrednosti te, ampak tudi prihodnje izpostavljenosti, tako da izračuna izpostavljenost za vsak dan posebej v prihodnosti. Trgovci kot tudi skrbniki ključnih strank pri svojem delu vsak dan preverjajo, ali je poslovanje z določenim partnerjem v dovoljenih okvirjih poslovanja — novi posli se sklepajo samo s partnerji, kjer kreditna izpostavljenost ne presega postavljenih limitov. Dodatni kontrolni mehanizem, da je Skupina GEN-I znotraj vnaprej definiranih okvirov, pa zagotavljata oddelek kontroling portfelja in služba za upravljanje tveganj.

Poleg merjenja izpostavljenosti individualnega partnerja Skupina GEN-I izvaja analize kreditnega tveganja, stres-test na ravni portfeljev, posamezne družbe in skupine, z uporabo metodologije VaR, ki sloni na dodeljenih bonitetnih ocenah in metodologiji generiranja Monte Carlo naključnih scenarijev neizpolnjevanja obveznosti partnerjev.

### Tržna tveganja

Ekspertno znanje na energetskih trgih Skupina GEN-I izkorišča za iskanje priložnosti, ki izhajajo iz dobro diverzificiranega portfelja skupine. Zaveda se, da so priložnosti tesno povezane s tveganji, ki lahko vplivajo na vrednost portfelja, zato skrbi za nenehni razvoj orodij in procesov za njihovo uspešno upravljanje.

**Cenovna tveganja na energetskih trgih:** Pri poslovanju na energetskih trgih se Skupina GEN-I srečuje z infrastrukturnimi spremembami na trgu, zamašitvami na čezmejnih prenosnih poteh, spremembami odjema in proizvodnje. Večina faktorjev neposredno vpliva na spremembo cene energentov na trgu in tako na vrednost portfelja. V primeru produktov, ki so vezani na borzne indekse, ali v primeru, kadar Skupina GEN-I nima popolnoma enakih poslov, tako na nakupni kot tudi na prodajni strani portfelja, obstaja tržno tveganje, ki ga upravlja. Za namene ščitenja pozicij prodajnega portfelja v večji meri minimizira tveganje s takojšnjimi zakupi na trgu na debelo. Dejanska količina odprtih pozicij je pod nadzorom oddelka za kontroling portfeljev in službe za upravljanje s tveganji. Dnevne pozicije in njihove spremembe iz dneva v dan, kot tudi celovit pregled evolucije sprememb, se vsakodnevno sprotno kontrolira in poroča v skladu s politiko skupine ključnim službam, ki so udeležene v dnevnih procesih upravljanja s portfeljem, kot tudi službi za upravljanje s tveganji.

Upravljanje in optimizacija globalnega portfelja trgovanja je v domeni trgovcev, s podporo oddelka za analizo trgov in portfeljev. Pri upravljanju globalnega portfelja, v katerem poleg zahodnih partnerjev nastopajo tudi partnerji iz trgov JV Evrope, kjer je likvidnost manjša, Skupina GEN-I uporablja metode ščitenja z izvedenimi finančnimi instrumenti na zahodnih trgih z visoko stopnjo korelacije. Poleg izvedenih finančnih instrumentov pozicije globalnega portfelja ščiti z investiranjem v zakup čezmejnih prenosnih zmogljivosti, ki služijo kot povezava med JV nelikvidnimi trgi in zahodnimi energetskimi trgi z visoko stopnjo likvidnosti.

Manjši delež pri trgovanju predstavlja trgovanje z individualnim lastniškim portfeljem (ang. proprietary trading), kjer so portfelji strogo izolirani med sabo in omogočajo učinkovit in hiter pregled nad tveganjem.

Trgovci z lastnim portfeljem so striktno omejeni z absolutnimi limitami, ki določajo maksimalno dovoljeno tveganje, in ne smejo biti nikakor presežene. Za izračun tržnega tveganja Skupina GEN-I uporablja metodologije VaR. Model za spremljanje izpostavljenosti je Skupina nedavno prenovila, tako da sedaj omogoča preverjanje izpostavljenosti tveganju že pred samo izvedbo posla (ang. pre-deal check) in prispeva k minimizaciji tveganja, da ne bi prišlo do morebitnega preseganja limita. Pri kalkulaciji individualnih portfeljev VaR uporablja 99-odstotni interval zaupanja z možnostjo zaprtja pozicij v enem dnevu. Razvoj in nenehna nadgradnja tovrstnih modelov je poleg pravilne agregacije tveganj eden ključnih ciljev oddelka za upravljanje tveganj, saj omogoča sprotno in celovito spremljanje tržnih tveganj na ravni celotne skupine.

**Valutna tveganja:** Valutnemu tveganju je Skupina GEN-I izpostavljena pri trgovanju z električno energijo in trgovanju s čezmejnimi prenosnimi zmogljivostmi. Izpostavljena je do valut, ki niso neposredno vezane na EUR: srbski dinar (RSD), madžarski forint (HUF), hrvaška kuna (HRK), romunski leu (RON) in turška lira (TRY). Povsod, kjer je valutni trg dovolj likviden (RON,TRY,HUF, USD), Skupina GEN-I dosledno ščiti valutna tveganja s sklepanjem terminskih pogodb (FX Forwards). Ob sklepanju pogodb, kjer nastopa poravnava v tuji valuti in je trgovanje z valutnimi razmerji omejeno ali likvidnost nizka, za namene ščitenja v pogodbah Skupina GEN-I uporablja valutne klavzule.

**Obrestna tveganja:** Obrestno tveganje je nevarnost nepričakovane rasti stroškov financiranja zaradi rasti obrestnih mer. Skupina GEN-I se za premoščanje likvidnostne vrzeli večinoma zadolžuje kratkoročno do 12 mesecev. Skupina GEN-I budno spremlja morebitne dvige temeljne obrestne mere, kot tudi Euribor, in je pripravljena tudi na morebitno izvedbo zavarovanja s pomočjo instrumentov, kot sta FRA ali IRS..

**Količinska tveganja:** Posebna oblika tržnega tveganja pri dobavi ali prevzemu električne energije se pojavi zaradi morebitnih razlik med pogodbeno napovedano in dejansko prevzeto oziroma dobavljeno količino električne energije. Pojavlja se pri količinsko odprtih pogodbah.

Ta tveganja Skupina GEN-I obvladuje s celovito informacijsko podporo za dolgoročno in kratkoročno napovedovanje odjema in oddaje električne energije ter z doslednim sprotnim spremljanjem količinskih odstopanj večine odjemnih in oddajnih mest, vključenih v bilančno skupino GEN-I. Z ustrezno komunikacijo z odjemalci zagotovi zgodnje zaznavanje morebitnih sprememb pri količini odjema in s tem zmanjša količinsko tveganje. Zaradi rasti portfelja proizvodnje iz obnovljivih virov, predvsem na delu odkupa električne energije od sončnih elektrarn in posledično višje volatilnosti proizvodnje, je za ta segment Skupina GEN-I izdelala posebne module za napovedovanje proizvodnje malih hidroelektrarn in sončnih elektrarn, ki temeljijo na meteoroloških modelih napovedi padavin in osončenosti.

Poleg modelov za napovedovanje odjema električne energije je razvila ustrezne modele za napovedovanje odjema zemeljskega plina. Vsi interno razviti modeli so testirani tako na zgodovinskih podatkih kot z dnevnim spremljanjem napake napovedovanja v primerjavi z dejansko realizacijo odjema ali proizvodnje.

Količinskim tveganjem je Skupina GEN-I izpostavljena pri pogodbah, ko ima partner omejeno možnost spreminjanja količin pogodbe na dnevni ali mesečni ravni ali ko dobava električne energije ni zajamčena. Pred tem tveganjem se zaščiti tako, da vnaprej simulira najverjetnejše spremembe količin glede na trenutne in predvidene tržne razmere ter se ustrezno količinsko ščiti. Poleg scenarijskih analiz ima v določenih pogodbah z večjim volumnom odjema posebne klavzule, ki omogočajo poravnavo stroškov, nastalih zaradi prekomernih odstopanj pri preseganju vnaprej določene tolerančne ravni.

### Likvidnostno tveganje

Za učinkovitejše upravljanje likvidnostnih tveganj je Skupina Gen-I še dodatno okrepila proces izterjave in diverzifikacijo portfelja kratkoročnih posojil, z namenom premoščanja kratkoročnih likvidnostnih vrzeli, ki bi morebiti nastala zaradi zamud pri izterjavi zapadlih terjatev. Spremljanje in poročanje denarnih tokov upravlja služba zakladništva skupine. Morebitne večje transakcije se dnevno usklajujejo na relaciji službe zakladništva ter službe trgovanja.

**Upravljanje likvidnosti:** Za upravljanje likvidnostnih tveganj skrbi služba zakladništva. Upravljanje likvidnosti poteka centralizirano, vendar se izvede optimizacija za vsako družbo posebej in nato skupaj za skupino. V sodelovanju z različnimi oddelki in v skladu s postavljenimi strategijami poslovanja v prihodnje se izdela projekcija denarnih tokov za določeno obdobje vnaprej, kar omogoča učinkovito upravljanje likvidnostnih tveganj. Poleg načrtovanih aktivnosti, nepredvidene dogodke, ki neposredno vplivajo na likvidnostno tveganje, Skupina GEN-I upravlja na naslednje načine:

* likvidnostne rezerve v obliki odobrenih kreditnih linij pri različnih poslovnih bankah,
* razpršenost finančnih obveznosti,
* sprotno usklajevanje ročnosti terjatev in obveznosti,
* omejevanje izpostavljenosti do partnerjev in
* dosledna izterjava zapadlih terjatev.

Skupina GEN-I ima jasno opredeljen proces izterjave, sistem opominjanja in spremljave kupcev. Vsak dan spremlja podatke o blokadah računov in spremembah stanj družb v javno dostopnih registrih. Tako se lahko pravočasno odzove ob pričakovanih težavah pri plačilu pogodbenih obveznosti kupcev in s pomočjo statističnih kazalnikov napove morebitno zamujanje plačil ter z ustreznimi kratkoročnimi posojili minimizira morebitne kratkoročne vrzeli.

**Vpliv finančnih instrumentov:** Finančni instrumenti, vezani na dobavo ali na nakup električne energije, imajo dnevno poravnavo in tako vplivajo na celotno likvidnostno tveganje, zato zahtevajo aktivno upravljanje. Likvidnostno tveganje Skupina GEN-I zmanjšuje z omejitvami maksimalnih pozicij finančnih instrumentov, kot določa politika za upravljanje tveganj, in z napovedmi sprememb tržnih razmer.

### Operativna tveganja

Kljub obsežni širitvi poslovanja Skupina GEN-I ni zaznala incidentov, izhajajočih iz operativnih tveganj. Za lažji nadzor nad procesi in z namenom razpoznavanja ključnih procesov je izvedla projekt METIS in projekt ARIS. Oba projekta služita identifikaciji in klasifikaciji procesnih tveganj ter vodita v izboljšavo in optimizacijo vseh aktivnosti na ravni celotne skupine. Narejen je bil register operativnih tveganj ter predlagani ukrepi za preprečevanje in njihovo upravljanje.

Ravni ugotavljanja in upravljanja operativnih tveganj segajo od korporativnih procesov do procesov poslovnih enot in posameznih oddelkov. V prihodnje Skupina GEN-I načrtuje aktivnosti na področju operativnih tveganj še okrepiti z ugotavljanjem preobremenjenosti delovnih mest, prepoznavanjem ključnih kompetenc, sredstev za delo, znanja in odkrivanjem ozkih grl. Namen obeh projektov je odkriti in upravljati vsa operativna tveganja, ki ogrožajo dosego zastavljenih strateških in poslovnih ciljev.

**Tveganja na področju človeških virov:** Upravljanje teh tveganj je za skupino GEN-I še posebno pomembno zaradi hitre rasti in širitve poslovanja. Uresničevanje poslovnih načrtov zahteva od zaposlenih neprestano dograjevanje obstoječega ter pridobivanje novega znanja in kompetenc, a tudi kakovostno skupinsko delo, izjemno prilagodljivost, dinamičnost, samoiniciativnost in odlične medsebojne odnose ter komunikacijo. Morebitno izgubo ključnih zaposlenih Skupina GEN-I preprečuje z zdravo organizacijsko klimo, stalno strokovno rastjo sodelavcev, zagotavljanjem stimulativnih delovnih razmer ter kakovostno komunikacijo z zaposlenimi in med njimi. Skrbi tudi za dokumentiranost delovnih procesov in internega znanja, ki je eno od pomembnih konkurenčnih prednosti skupine.

**Procesna tveganja** Skupina GEN-Iomejuje s kontrolnim sistemom, katerega temeljno načelo je, da so vse pomembne operacije sklenjene po principu vsaj »štirih oči«. Skupina tveganja omejuje z jasno opredeljenimi procesi, nedvoumno določenimi vlogami, jasno razmejenimi odgovornostmi ter pooblastili oseb, kodeksi in pravilniki. Procesna tveganja omejujemo z neprestanim vlaganjem v ustrezno IT-infrastrukturo in orodja, ki omogočajo spremljanje izvajanja ključnih procesov, ugotavljanje ozkih grl ter revizijsko sledljivost.

**Tveganja v informacijski tehnologiji** pomenijo nevarnost morebitnih izgub ali napak v zapisu podatkov, bodisi zaradi neustrezne informacijske tehnologije ali neustreznih obdelav, ki lahko vodijo do prikazovanja napačnih rezultatov in stanj ter posledično do napačnih poslovnih odločitev. Pomembni vidiki obvladovanja tveganj so tudi zagotavljanje revizijske sledi, omejevanje oz. nadzorovanje dostopa do podatkov in rezultatov obdelav, medsebojna integriranost posameznih podsistemov, zagotavljanje neprekinjene razpoložljivosti ključnih IT-storitev ter zagotavljanje zmožnosti obnove sistemov v primeru katastrofalnega dogodka. Poslovanje skupine GEN-I je celovito informacijsko podprto, kar omogoča učinkovito izvajanje in obvladovanje vsakodnevnih aktivnosti. Nenehna vlaganja v posodobitev informacijske infrastrukture so povezana z avtomatiziranimi nadzori posameznih faz poslovnih procesov, kar še dodatno zmanjšuje možnosti človeške napake in morebitnih zlorab. Zaradi zagotavljanja neprekinjene razpoložljivosti ključnih IT storitev ima Skupina podvojene IT centre na ločenih geografskih lokacijah, za katere skrbi dežurna ekipa v nenehni pripravljenosti.

### Pravna tveganja

So povezana z izgubami zaradi kršenja pravne regulative: zakonov, podzakonskih aktov, navodil, priporočil in tudi sklenjenih pogodb, dobre prakse ali etičnih norm. Skupina GEN-I jih obvladuje z dobro definiranimi pogodbenimi določili. Pri trgovanju z električno energijo na debelo sklepa pogodbena razmerja na podlagi standardnih krovnih pogodb EFET, kakor jih priporoča Evropsko združenje trgovcev z energijo in ISDA, in kakor jih priporoča mednarodno združenje trgovcev z izvedenimi finančnimi inštrumenti. Te pogodbe podrobno urejajo vprašanja upravljanja tveganj z vidika terjatev za že izvršene dobave energentov in povrnitve škode, kadar je zaradi neizpolnjevanja pogodbenih obveznosti pogodbenega partnerja nujna sklenitev nadomestnih transakcij kot poravnava obveznosti ob nesolventnosti. Podobno raven pogodbenih določil Skupina GEN-I uveljavlja pri prodaji energentov.

### Regulatorna tveganja

Pomenijo nevarnost izgub zaradi nepopolnih regulatornih zahtev in omejitev trgovanja ali (nenadnih) zakonskih sprememb v posamezni državi delovanja skupine GEN-I. Med gospodarsko krizo se kažejo v obliki različnih varčevalnih ukrepov, s katerimi poskušajo posamezne države uravnati svoj proračun.

Ta tveganja Skupina GEN-I obvladuje s podrobnim spremljanjem dogajanja na ključnih trgih, kar ji omogoča lokalna prisotnost preko regionalnih managerjev. Njihov davčni vidik pa omejuje s pospešenim pridobivanjem trgovalnih licenc za slovensko družbo.

## Tveganja, povezana s komercialnimi zapisi

Likvidnost komercialnih zapisov

Kljub temu, da bodo komercialni zapisi uvrščeni na organiziran trg vrednostnih papirjev na Ljubljanski borzi, ni nobenega zagotovila, da se bo razvilo aktivno trgovanje s komercialnimi zapisi, oziroma da bo aktivno trgovanje s komercialnimi zapisi trajalo do končne dospelosti komercialnih zapisov. V primeru, da ne bo aktivnega trgovanja s komercialnimi zapisi, lahko to negativno vpliva na tržno ceno in likvidnost komercialnih zapisov.

Tveganje neplačila

Komercialni zapisi niso posebej zavarovani ali garantirani. Za obveznosti iz komercialnih zapisov jamči izdajatelj z vsem svojim premoženjem. V primeru stečaja ali likvidacije izdajatelja bi bilo poplačilo terjatev imetnikov komercialnih zapisov izenačeno s poplačilom terjatev ostalih nezavarovanih in nepodrejenih upnikov izdajatelja.

Tveganje spremembe obrestne mere

Komercialni zapisi se ob izdaji vplačajo z diskontom, upoštevaje nespremenljivo obrestno mero, in ne prinašajo obresti, tako da je višina obveznosti iz komercialnih zapisov ob zapadlosti fiksno določena ter ni izpostavljena tveganju spremembe obrestne mere.

**Tveganje spremembe prodajne cene na organiziranem trgu**

Gibanje prodajne cene komercialnih zapisov na organiziranem trgu je odvisno od ponudbe in povpraševanja po komercialnih zapisih ter od gibanja obrestnih mer na trgu. Presežno povpraševanje po komercialnih zapisih bi lahko vodilo do zvišanja prodajne cene komercialnih zapisov, presežna ponudba pa do znižanja prodajne cene komercialnih zapisov. V primeru zvišanja obrestnih mer na trgu bi lahko imetniki komercialnih zapisov zahtevali višjo donosnost komercialnih zapisov, kar bi lahko vodilo do znižanja prodajne cene komercialnih zapisov na organiziranem trgu. V primeru znižanja obrestnih mer na trgu bi lahko imetniki komercialnih zapisov pričakovali nižjo donosnost komercialnih zapisov, kar bi lahko vodilo do zvišanja prodajne cene komercialnih zapisov na organiziranem trgu.

# INFORMACIJE O KOMERCIALNIH ZAPISIH, KI SO PREDMET UVRSTITVE NA ORGANIZIRAN TRG

## Opis vrednostnega papirja

**Tip vrednostnega papirja**

Instrument denarnega trga – 12-mesečni komercialni zapis z oznako GEN02.

**Velikost izdaje komercialnih zapisov**

Skupna nominalna vrednost celotne izdaje komercialnih zapisov je 35.000.000,00 EUR.

Komercialni zapisi se izdajo v nominalni vrednosti 1.000,00 EUR vsak. Celotna izdaja komercialnih zapisov obsega 35.000 po 1.000,00 EUR.

## Zakonodaja, na podlagi katere so bili vrednostni papirji ustvarjeni

Komercialni zapisi so izdani na podlagi slovenske zakonodaje. Za reševanje morebitnih sporov v zvezi s komercialnimi zapisi je pristojno stvarno pristojno sodišče v Ljubljani.

## Oblika vrednostnih papirjev

Komercialni zapisi se glasijo na ime, so izdani v nematerializirani obliki ter vpisani v centralni register nematerializiranih vrednostnih papirjev, ki se vodi pri KDD.

## Plačilno sredstvo pri izdaji komercialnih zapisov

Komercialni zapisi so vplačljivi v valuti EUR.

## Razvrščanje komercialnih zapisov

Komercialni zapisi ne vsebujejo klavzul, ki bi vplivale na razvrščanje ali podrejanje kakršnimkoli drugim trenutnim ali prihodnjim obveznostim izdajatelja.

## Opis pravic, povezanih s komercialnimi zapisi

### Status obveznosti iz komercialnih zapisov

Komercialni zapisi niso posebej zavarovani ali garantirani. Za obveznosti iz komercialnih zapisov jamči izdajatelj z vsem svojim premoženjem.

### Druge pravice iz komercialnih zapisov

Komercialni zapisi dajejo upravičencem terjatev do plačila nominalne vrednosti ob dospelosti, pravico razpolaganja s komercialnimi zapisi oziroma zastavitve komercialnih zapisov ter druge pravice v skladu z veljavnimi predpisi o vrednostnih papirjih.

Drugih pravic, vključno z možnostjo zamenjave za druge vrste vrednostnih papirjev, komercialni zapisi ne zagotavljajo. Komercialni zapisi ne dajejo pravice do udeležbe pri dobičku izdajatelja. Komercialni zapisi ne vsebujejo klavzul, s katerimi bi si izdajatelj zagotovil pravico do odpoklica komercialnih zapisov pred njihovo dospelostjo. Imetnik komercialnih zapisov nima pravice zahtevati od izdajatelja predčasnega unovčenja svojih terjatev iz naslova komercialnih zapisov oziroma unovčenja terjatev iz naslova komercialnih zapisov pred njihovo dospelostjo.

### Zaveze in omejitve v zvezi z izdajo komercialnih zapisov

V zvezi z izdajo komercialnih zapisov se izdajatelj ne zavezuje oziroma omejuje glede svojih politik poslovanja.

## Obrestna mera in način izračuna obresti

Obrestna mera znaša 3,80% letno.

Komercialni zapis je diskontni vrednostni papir. Obresti so obračunane vnaprej ter se ob vplačilu komercialnega zapisa odštejejo v obliki diskonta od nominalne vrednosti komercialnega zapisa.

Obresti se izračunajo z uporabo navadnega obrestnega obračuna in dekurzivnega načina obrestovanja, pri čemer se upošteva dejansko število dni do dospelosti in 360 dni v letu. Obresti so zaokrožene na dve decimalni mesti in se obračunajo za obrestno obdobje, ki se začne dne 10.2.2014 in konča na dan dospelosti komercialnega zapisa dne 9.2.2015.

Način izračuna obresti poteka v skladu z naslednjo formulo:



O = obresti v obliki diskonta od nominalne vrednosti komercialnega zapisa, ki pripadajo

posameznemu vlagatelju, v EUR

N = nominalna vrednost komercialnega zapisa, v EUR

PC = prodajna cena komercialnega zapisa v primarni prodaji, v EUR

Komercialni zapisi se kupujejo z diskontom od nominalne vrednosti. Prodajna cena komercialnega zapisa v prvi prodaji, oziroma teoretična vrednost komercialnega zapisa na posamezen dan do njegove dospelosti, se izračuna s formulo, ki je navedena v petem poglavju predstavitvenega dokumenta.

## Način in obdobje izplačila obveznosti

Obveznosti iz komercialnih zapisov se izplačujejo v EUR.

Ni izplačila obresti. Obresti so obračunane vnaprej ter se ob vplačilu komercialnega zapisa odštejejo v obliki diskonta od nominalne vrednosti komercialnega zapisa.

Obveznosti iz naslova komercialnega zapisa so izplačane ob dospelosti dne 9.2.2015 v znesku nominalne vrednosti komercialnega zapisa. Izplačilo se izvede v celoti v enkratnem znesku.

Izdajatelj bo obveznosti iz komercialnih zapisov izplačeval na podlagi evidence lastništva v centralnem registru vrednostnih papirjev pri KDD na račune evidentiranih imetnikov komercialnih zapisov oziroma njihovih pooblaščencev ali na račune drugih upravičencev na dan dospelosti obveznosti. Drugačna oblika unovčevanja terjatev iz dospelih obveznosti komercialnih zapisov je mogoča samo na podlagi izdajateljevega obvestila glede načina unovčevanja obveznosti iz komercialnih zapisov.

Upravičenec do izplačila obveznosti iz komercialnega zapisa je oseba, ki je zakoniti imetnik komercialnega zapisa ali druga upravičena oseba, ki je po stanju centralnega registra štiri delovne dneve pred dnem dospelosti obveznosti vpisana v centralnem registru KDD

Če upravičenec komercialnih zapisov na dan dospelosti terjatev iz naslova komercialnih zapisov ne dobi sredstev na svoj račun, mora o tem takoj obvestiti izdajatelja in mu sporočiti podatke o pravilnem računu oziroma druge ustrezne podatke, ki izdajatelju omogočajo nakazilo na račun upravičenca komercialnih zapisov. Sredstva iz naslova dospelih obveznosti iz komercialnih zapisov se v primeru nepopolnih podatkov o upravičencu, ki izdajatelju ne omogočajo nakazila sredstev iz naslova dospelih obveznosti iz komercialnih zapisov na način, določen v skladu s tem predstavitvenim dokumentom, ali na drug način, ki ga določi izdajatelj v skladu s predpisi, od dne dospelosti komercialnih zapisov naprej ne obrestujejo.

Če dan dospelosti obveznosti iz komercialnih zapisov ni delovni dan v Republiki Sloveniji, se plačila izvedejo prvi naslednji delovni dan po dnevu dospelosti takšnega plačila. V tem primeru upravičencu komercialnih zapisov ne pripadajo obresti za čas od dospelosti obveznosti iz komercialnih zapisov do prvega naslednjega delovnega dne. Delovni dan pomeni dan, na katerega je v Republiki Sloveniji mogoče izvrševati plačila v domačem denarju v običajnem delovnem času in ki ni sobota, nedelja, državni praznik ali drug dela prost dan.

V skladu z Obligacijskim zakonikom zastarajo pravice zahtevati izpolnitev plačila obveznosti iz komercialnih zapisov v petih letih od njihove dospelosti.

## Zastopanje imetnikov komercialnih zapisov

V razmerju do izdajatelja nobena organizacija ne zastopa imetnikov komercialnih zapisov.

## Način izdaje komercialnih zapisov

Uprava izdajatelja je dne 24.1.2014 sprejela sklep o izdaji komercialnih zapisov družbe GEN-I z oznako GEN02, dne 5.2.2014 pa je sprejela ugotovitveni sklep o končni skupni nominalni vrednosti izdaje in številu apoenov komercialnih zapisov, ki je sestavni del sklepa o izdaji komercialnih zapisov z dne 24.1.2014.

Namen izdaje komercialnih zapisov je tekoče kratkoročno financiranje poslovanja izdajatelja ter razpršitev baze kratkoročnih dolžniških investitorjev med banke in institucionalne investitorje.

Komercialni zapisi so bili izdani v okviru postopka javne ponudbe, za katero ni potrebno uporabiti pravil o objavi prospekta ter drugih pravil v zvezi s ponudbo vrednostnih papirjev javnost, kakor jih predpisuje ZTFI v 2. poglavju.

Komercialni zapisi so bili izdani v nematerializirani obliki z vpisom na račune imetnikov komercialnih zapisov pri KDD, v skladu s pravili KDD.

## Prenos komercialnih zapisov

Po izdaji komercialnih zapisov so komercialni zapisi prosto prenosljivi v skladu z vsakokrat veljavnimi predpisi ter pravili poslovanja KDD.

## Informacije o davkih

Spodnji opis obdavčitve obresti, doseženih ob odsvojitvi komercialnega zapisa (diskontiranega vrednostnega papirja) pred njegovo dospelostjo ali pri odkupu komercialnega zapisa pred ali ob njegovi dospelosti je splošnega značaja in ni mišljen kot pravni ali davčni nasvet posameznemu pridobitelju oziroma odsvojitelju komercialnega zapisa in ga ni mogoče šteti kot celovit opis vseh davčnih posledic, ki so lahko pomembne za imetnike komercialnih zapisov. Opis je pripravljen na podlagi slovenskih davčnih predpisov, ki so veljavni v času priprave tega dokumenta. Izdajatelj opozarja, da se zakonodaja lahko spremeni, in da na njihov davčni položaj lahko vplivajo tudi tuji davčni predpisi. Za osebe, ki so v dvomu glede obdavčitve obresti od komercialnih zapisov ali davkov, ki se plačajo pri razpolaganju z njimi, je priporočljivo, da se o tem posvetujejo z ustrezno usposobljenim svetovalcem.

### Obdavčitev obresti

**(a) Pravne osebe**

Obresti, dosežene ob odsvojitvi komercialnega zapisa pred njegovo dospelostjo ali pri odkupu komercialnega zapisa pred ali ob njegovi dospelosti, so sestavni del dohodkov in se kot take upoštevajo pri določitvi davčne osnove za davek od dohodkov pravnih oseb zavezanca rezidenta ali poslovne enote zavezanca nerezidenta v Republiki Sloveniji. Splošna davčna stopnja za davek od dohodkov pravnih oseb v Republiki Sloveniji je 17%.

Glede na to, da bodo komercialni zapisi uvrščeni v trgovanje na organiziranem trgu Ljubljanske borze, da ne vsebujejo opcije zamenjave za lastniški vrednostni papir in da je njihov izdajatelj gospodarska družba, ki je ustanovljena v skladu s predpisi v Republiki Sloveniji, obresti, ki jih prejme pravna oseba, ki ni rezident Republike Slovenije za davčne namene in v Republiki Sloveniji nima poslovne enote, ki bi prejemala te obresti, v Republiki Sloveniji ne bodo predmet obdavčitve z davčnim odtegljajem.

**(b) Fizične osebe**

Davčna osnova od obresti, doseženih ob odsvojitvi komercialnega zapisa (diskontiranega vrednostnega papirja) pred njegovo dospelostjo ali pri odkupu komercialnega zapisa pred ali ob njegovi dospelosti, je enaka obrestim, obračunanim za obdobje od dneva pridobitve do dneva odsvojitve ali odkupa komercialnega zapisa. Višina obresti se določi po metodi enakomernega (konstantnega) donosa. Za odkup komercialnega zapisa se šteje tudi njegova unovčitev. Davčna osnova je tako enaka obrestim, obračunanim oziroma »natečenim« v obdobju imetništva komercialnega zapisa, ne glede na nabavno oziroma prodajno ceno komercialnega zapisa, če je ta pridobljen oziroma odsvojen na sekundarnem trgu.

Od obresti, ki jih doseže fizična oseba – rezident Republike Slovenije, se plača dohodnina po stopnji 25%. Glede na to, da bodo komercialni zapisi uvrščeni v trgovanje na organiziranem trgu Ljubljanske borze, da ne vsebujejo opcije zamenjave za lastniški vrednostni papir in da je njihov izdajatelj gospodarska družba, ki je ustanovljena v skladu s predpisi v Republiki Sloveniji, nerezidenti ne plačujejo dohodnine od obresti od teh komercialnih zapisov v Republiki Sloveniji.

Fizična oseba, ki je zavezanec za plačilo dohodnine od obresti in prejme izplačane obresti, ne da bi bil pri izplačilu odtegnjen obračunani znesek dohodnine, je dolžna do 15. dne po koncu koledarskega trimesečja, v katerem je prejela izplačilo, vložiti napoved za odmero dohodnine od obresti in po prejemu odločbe plačati odmerjeni znesek davka.

### Obdavčitev dobička iz kapitala

**Pravne osebe**

Dobiček, dosežen s prodajo komercialnih zapisov, je sestavni del obdavčljivih dohodkov zavezancev za davek od dohodkov pravnih oseb - rezidentov in nerezidentov, ki dosegajo dohodke z opravljanjem dejavnosti oziroma poslov v poslovni enoti ali preko poslovne enote v Republiki Sloveniji.

**Fizične osebe**

V skladu z Zakonom o dohodnini se dohodnine ne plača od dobička iz kapitala, doseženega pri odsvojitvi komercialnih zapisov.

Ne glede na navedeno se v primeru, če je takšen dobiček dosežen kot del dohodka iz dejavnosti fizične osebe, ki je rezident Republike Slovenije za davčne namene, takšen dohodek upošteva pri določitvi letne davčne osnove za davek od dohodka iz dejavnosti.

### Davek na dodano vrednost

V skladu z določili Zakona o DDV so transakcije z vrednostnimi papirji oproščene plačila DDV.

Obresti in kapitalski dobički od komercialnih zapisov po Zakonu o DDV niso predmet obdavčitve, zato se od njih DDV ne obračunava in ne plačuje.

# POGOJI PRVE PRODAJE

## Cena komercialnih zapisov

Komercialni zapisi so bili izdani v okviru postopka javne ponudbe, za katero ni potrebno uporabiti pravil o objavi prospekta ter drugih pravil v zvezi s ponudbo vrednostnih papirjev javnost, kakor jih predpisuje ZTFI v 2. poglavju.

V prvi prodaji je celotno izdajo komercialnih zapisov vpisalo 57 vlagateljev.

Komercialni zapisi so se v prvi prodaji vpisovali in vplačevali z diskontom od nominalne vrednosti. Prodajna cena komercialnega zapisa v prvi prodaji, oziroma teoretična vrednost komercialnega zapisa na posamezen dan do njegove dospelosti, se izračuna na podlagi odstotka nominalne vrednosti komercialnega zapisa z uporabo naslednje formule:



PC = prodajna cena komercialnega zapisa v prvi prodaji, v EUR

PCT = prodajna cena komercialnega zapisa, izražena v obliki tečaja, v %

N = nominalna vrednost komercialnega zapisa, v EUR

d = število dni do dospelosti izdaje komercialnega zapisa

360 = število dni v letu

OM = letna obrestna mera komercialnega zapisa, izražena v %

Nominalna vrednost komercialnega zapisa je v obliki tečaja izražena v višini 100%, prodajna cena komercialnega zapisa v obliki tečaja pa v odstotku te vrednosti. Prodajna cena komercialnega zapisa v prvi prodaji v obliki tečaja je bila zaokrožena na tri decimalke in je na dan 10.2.2014 (364 dni do dospelosti) znašala 96,300%.

# MESTO TRGOVANJA

S komercialnimi zapisi se bo trgovalo na organiziranem trgu Ljubljanske borze, in sicer na segmentu Trg obveznic - Instrumenti denarnega trga - Komercialni zapisi.

Razen organiziranega trga vrednostnih papirjev, ki poteka preko Ljubljanske borze, v Sloveniji ni drugega organiziranega trga vrednostnih papirjev, kjer bi se trgovalo z vrednostnimi papirji.

Izdajatelj ni sklenil dogovora z nobenim subjektom v zvezi s posredovanjem na sekundarnem trgu in zagotavljanjem likvidnosti komercialnih zapisov.

NLB d.d. pripravlja in izvaja aktivnosti v zvezi z uvrstitvijo komercialnih zapisov na organiziran trg.

# ZAKONITI REVIZORJI

Revizor izdajatelja za poslovna leta 2011 - 2013 je revizijska družba KPMG Slovenija, Podjetje za revidiranje, d.o.o., Železna cesta 8a, 1000 Ljubljana, Slovenija, ki je vpisana v register revizijskih družb pri Slovenskem inštitutu za revizijo.

# PODATKI O IZDAJATELJU

## Predstavitev družbe GEN-I, d.o.o. in Skupine GEN-I

Skupina GEN-I je v dobrih desetih letih poslovanja postala ena izmed pomembnejših trgovcev z električno energijo na trgih srednje in jugo-vzhodne Evrope. Nakup in prodaja električne energije na trgu na debelo predstavlja večino poslovanja Skupine GEN-I, vendar skupina pospešeno razvija tudi maloprodajno mrežo za dobavo električne energije končnim odjemalcem v regiji. V Sloveniji je Skupina GEN-I že postala največji dobavitelj električne energije končnim uporabnikom. Od leta 2012 je Skupina GEN-I prisotna tudi na trgu zemeljskega plina.

Temeljne dejavnosti matične družbe GEN-I so trgovanje z električno energijo in dobava električne energije končnim odjemalcem.

|  |  |
| --- | --- |
| Naziv: | GEN-I, trgovanje in prodaja električne energije, d.o.o. |
| Sedež: | Vrbina 17, SI-8270, Krško, Slovenija |

|  |  |
| --- | --- |
| Matična številka: | 1587714 |
| Davčna številka: | 71345442 |

|  |  |
| --- | --- |
| Datum vpisa v sodni register:  Vpis:  Vložna številka: | 2.2.2001  Okrožno sodišče v Krškem  1/04524/00 |
| Osnovni kapital: | 15.877.610,00 EUR |

### Poslanstvo, vizija, vrednote

**Namen in poslanstvo Skupine GEN-I**

Poslanstvo Skupine GEN-I je zagotavljanje zanesljive dobave električne energije kupcem pod konkurenčnimi pogoji ob sočasnem učinkovitem obvladovanju poslovnih tveganj. Uresničuje ga s stroškovno učinkovitim trgovanjem z električno energijo, obvladovanjem tveganj in dolgoročno stabilno rastjo skupine. Skupina GEN-I stalno identificira nove tržne priložnosti, se jim hitro prilagaja ter dobro komunicira z vsemi deležniki in poslovnimi partnerji.

Z znanjem, profesionalnim pristopom in ustvarjalnostjo učinkovito Skupina GEN-I trži električno energijo tako, da proizvodnim virom omogoča konkurenčno odkupno ceno, končnim porabnikom pa zagotavlja kakovostno storitev celovite preskrbe in obvladovanje stroškov nakupa energije. Z nenehnim povečevanjem in združevanjem konkurenčnih prednosti Skupina GEN-I dosega primerno ekonomijo obsega in tako še dodatno povečuje zanesljivost preskrbe.

**Vizija: najboljša izbira**

Skupina GEN-I želi biti najboljša izbira za kakovostno in zanesljivo sodelovanje na področju trgovanja, odkupa in prodaje električne energije. To dosega s prodornostjo in z zagotavljanjem pravega ravnotežja med globalno trgovalnimi in lokalno prodajnimi principi delovanja ter s svežim, inovativnim in partnerskim pristopom.

**Vrednote**

Vrednote Skupine GEN-I so:

* odgovornost,
* učinkovitost,
* spoštovanje,
* ustvarjalnost in
* skupinsko delo.

Skupina GEN-I verjame, da le z nenehnim razvojem zaposlenih, skupnim sodelovanjem s partnerji in sooblikovanjem okolja, v katerem deluje, ustvarja novo vrednost in ohranja dolgoročno stabilnost poslovanja.

Skupina GEN-I prevzema vso odgovornost za tveganja, ki nastajajo pri poslovanju. Upošteva potrebe zaposlenih, poslovnih partnerjev in odjemalcev, posluje učinkovito na vseh ravneh skupine in v vseh delovnih procesih ter spodbuja ustvarjalnost.

### Upravljanje družbe

Matična družba GEN-I je organizirana kot družba z omejeno odgovornostjo. Notranjo organizacijo in upravljanje družbe ureja družbena pogodba. Organa upravljanja družbe GEN-I sta skupščina in uprava družbe.

Družba GEN-I uporablja pravila enotirnega sistema upravljanja družbe, pri čemer upošteva določila pogodbe, sklenjene med družbenikoma GEN Energijo, d.o.o. in Istrabenz Gorenje, d.o.o., (od leta 2011 IG energetski sistemi, d.o.o. v lasti družbe Petrol d.d., Ljubljana) v letu 2006. Med temeljne akte družbe in skupine sodijo tudi temelji poslovne politike za obdobje od leta 2007 do leta 2016 ter Elaborat o ustanovitvi gospodarske družbe.

**Skupščina**

Skladno z uveljavljeno zakonodajo oziroma ZGD-1 je skupščina družbenikov organ družbe, v katerem družbeniki uresničujejo svoje pravice o zadevah družbe. Sklicevanje skupščine je urejeno z družbeno pogodbo družbe, skladno z veljavno zakonodajo. Skupščino družbenikov skliče uprava družbe na lastno pobudo ali družbeniki, ki predstavljajo vsaj 10% osnovnega kapitala družbe.

**Uprava**

Družbo GEN-I vodi uprava skladno s Poslovnikom o delu poslovodstva, ki ga sprejme skupščina. Uprava zastopa in predstavlja družbo. Po družbeni pogodbi je uprava družbe sestavljena iz štirih poslovodij: predsednika uprave, namestnika predsednika uprave in dva člana uprave, ki so imenovani s strani skupščine za mandat petih let z možnostjo ponovnega imenovanja. Za svoje delo v družbi poslovodje odgovarjajo družbi. Poslovodje prevzemajo popolno odgovornost za upravljanje in vodenje poslov družbe v korist družbe.

Družbo lahko zastopata in predstavljata dva od štirih poslovodij, pod pogojem, da je vsak imenovan s strani drugega družbenika.

Člani uprave družbe GEN-I so:

* dr. Robert Golob: predsednik uprave,
* Martin Novšak, MBA: namestnik predsednika uprave,
* dr. Igor Koprivnikar: član uprave, odgovoren za področje trgovanja, financ in računovodstva, je tudi direktor več hčerinskih družb v tujini,
* mag. Andrej Šajn: član uprave, odgovoren za področje IT in operativo prodaje na tujih trgih.

### Kapital in lastniška struktura

V sodni register vpisani osnovni kapital družbe GEN-I znaša 15.877.610,00 EUR.

Vsi poslovni deleži družbe dajejo njihovim imetnikom pravico do udeležbe pri upravljanju družbe, pravico do dela dobička (dividenda) in pravico do ustreznega dela preostalega premoženja po likvidaciji ali stečaju družbe. Poslovni deleži se lahko prenašajo na načine, ki so v skladu z ZGD-1 in družbeno pogodbo.

**Tabela 2: Lastniška struktura družbe GEN-I na dan 31.12.2013**

|  |  |
| --- | --- |
| **Družbenik** | **Delež** |
| GEN energija, d.o.o | 50% |
| IG energetski sistemi, d.o.o. | 50% |

Družba IG energetski sistemi, d.o.o. je v 100% lasti družbe Petrol d.d., Ljubljana, družba GEN energija, d.o.o pa v 100% lasti Republike Slovenije.

**Dividende**


Skupna višina dividend, izplačana lastnikoma v letu 2013 za leto 2012, je bila 2.800.000 EUR. Poslovodstvo GEN-I je lastnikom ob pripravi Strateškega plana 2014 - 2016 predlagalo in dobilo načelno potrditev, da se v letu 2014 za 2013 izplača 3.33 mio EUR dividend, oziroma da se tudi v bodoče izplačuje do 30% realiziranega čistega dobička Skupine GEN-I, ostali bilančni dobiček ostane nerazporejen in povišuje kapital.

**Ustanovitev in zgodovina GEN-I**

Začetek družbe Istrabenz-Gorenje, trgovanje in prodaja električne energije, d.o.o., pravne predhodnice družbe GEN-I, d.o.o. je aprila 2004, ustanovila sta jo družbenika Istrabenz energetski sistemi, d.o.o., (IBES) in Gorenje, d.d. Meseca julija 2006 se je k družbi Istrabenz-Gorenje, d.o.o. pripojila družba IG Prodaja, d.o.o., julija 2006 je prišlo do odsvojitve deleža družbe Gorenje, d.d. – tako je IBES postal 100% lastnik.

Družba GEN-I, d.o.o. je nastala oktobra 2006 iz družbe Istrabenz-Gorenje, d.o.o., in sicer po lastniškem vstopu družbe GEN energija, d.o.o. in uspešnem preoblikovanju družbe Istrabenz-Gorenje, d.o.o., ki sta jo izvedla tedanja družbenika IBES in Gorenje, d.d. V letih 2006 do 2011 je bilo ustanovljenih 11 hčerinskih družb in 3 trgovinska predstavništva.


Slika 1: Razvoj dejavnosti do ustanovitve družbe GEN-I



V letu 2011 je družba GEN-I dobila pomembnega strateškega lastnika, Petrol, d.d., Ljubljana, ki je z nakupom 100-odstotnega deleža v družbeniku IGES postal posredni lastnik 50-odstotnega deleža družbe GEN-I. Tako je družba GEN-I dobila stabilno lastniško strukturo, ki naj bi omogočila tudi finančno stabilnejši položaj družbe.

### Skupina GEN-I

**Slika 2: Shema podjetij v Skupini GEN-I na dan 31.12.2013**

****


& GEN-I Energy Sales

Družba GEN-I na tujih trgih nastopa z mrežo hčerinskih podjetij in podružnic. Hčerinske družbe, ki so praviloma v 100-odstotni lasti družbe GEN-I, skupaj z matično družbo sestavljajo mednarodno Skupino GEN-I.

Matična družba je odgovorna za centralno upravljanje portfelja in sprejema vse odločitve glede nakupa in prodaje električne energije in plina. Matična družba preko svojih hčerinskih družb izvaja svojo osnovno dejavnost in posledično centralizirano vstopa na lokalne trge električne energije, saj posamezni trgi JV Evrope ne dovoljujejo neposrednega delovanja z družbo GEN-I.

S pomočjo hčerinskih družb in tam zaposlenih lokalnih predstavnikov (regional managerjev), je matični družbi uspelo okrepiti prisotnost na lokalnih trgih, saj le redna in centralno koordinirana komunikacija z regulatornimi institucijami in poslovnimi partnerji zagotavlja pravočasnost informacije in kakovost odnosov.

**Slika 3: Države, v katerih posluje Skupina GEN-I**

****

Slika 4: Prisotnost Skupine GEN-I na evropskih energetskih borzah




V letu 2013 je bila Skupina GEN-I prisotna na večini evropskih borz, prikazanih na zgornji sliki - krog prisotnosti na vseh borzah na trgih poslovne aktivnosti skupine je bil sklenjen v letu 2011. Tudi v letu 2014 bo Skupina GEN-I kar nekaj pozornosti posvetila nadaljnjemu razvoju trgovanja na razvitih likvidnih trgih v Avstriji, Nemčiji in Italiji ter nadaljevala s postopnim vzpostavljanjem novih portfeljev.

### Zaposleni

Zadnja štiri leta je število zaposlenih v Skupini GEN-I naraščalo skladno z rastjo poslovanja ter vstopom na nekatera nova področja delovanja in nove trge. Primer tega je prodaja končnim odjemalcem na nekaterih tujih trgih. Največji skok števila zaposlenih (+ 55 odstotkov) je Skupina GEN-I imela leta 2009, medtem ko se je v letu 2013 to povečalo za 26,3 odstotka.


**Slika 5: Število zaposlenih ob koncu leta v obdobju 2009 - 2013**



Od skupno 192 zaposlenih na koncu leta 2013 je bilo 170 zaposlenih v Sloveniji. To je posledica centralizirane organizacijske strukture. Matična družba v Sloveniji je vrh hierarhične strukture skupine. V njej se izvajajo funkcije odločanja, vodenja, pa tudi zbiranja informacij in nadzora.

Skupino GEN-I sestavlja skupina visoko izobraženih sodelavcev – 76% zaposlenih v letu 2013 je imelo najmanj visokošolsko izobrazbo.


**Slika 6: Izobrazbena struktura zaposlenih ob koncu leta 2013**



Zaposleni v Skupini GEN-I se nenehno izobražujejo, v letu 2013 so se vodstveni kadri izobraževali na »Akademiji vodenja«, mednarodno prisotnost pa so zaposleni potrdili na 13-ih konferencah po vsej Evropi.

Strateški projekt Metis je bil v letu 2013 že v zreli fazi, nadaljevala se je prilagoditev trenutne organiziranosti funkcionalnosti procesov, vpeljeval se je model ključnih kompetenc (MKK) in s tem povezan karierni in osebni razvoj zaposlenih. V letu 2013 je bil povprečen vložek v izobraževanje zaposlenega 896,6 EUR (od leta 2008 je bil ta vložek več kot podvojen).

**Slika 7: Vložek v izobraževanje v EUR v obdobju 2008 - 2013**



### Pravni in arbitražni postopki

Na dan priprave tega predstavitvenega dokumenta zoper družbo GEN-I ne teče noben pravdni oziroma arbitražni postopek, v katerem bi družba nastopala kot tožena stranka oziroma kot dolžnik. Prav tako družba GEN-I na dan priprave predstavitvenega dokumenta nima nobenih odprtih obveznosti do drugih družb oziroma tretjih oseb, na podlagi katerih bi obstajalo tveganje uvedbe morebitnih pravdnih oziroma arbitražnih postopkov zoper družbo kot toženo stranko oziroma kot dolžnika, ter posledično ni pričakovati kakršnihkoli vplivov iz tega naslova na bodoče poslovanje družbe.

Na dan priprave tega predstavitvenega dokumenta je zoper družbo GEN-I, kot stranko postopka, v teku upravni postopek zaradi ugotavljanja obstoja morebitne kršitve konkurence na podlagi 6. člena ZOPmK-1. Postopek se trenutno nahaja v fazi obravnave pred Vrhovnim sodiščem RS, na podlagi dne 18.9.2012 vložene tožbe družbe zoper upravno odločbo Urada za varstvo konkurence z dne 14.8.2012. Poslovodstvo družbe ocenjuje, da izid predmetnega upravnega postopka ne more imeti pomembnejšega vpliva na izdajateljevo poslovanje.

### Področja poslovanja Skupine GEN-I

Področja, ki jih Skupina GEN-I pokriva oziroma dejavnosti, s katerimi se Skupina GEN-I pojavlja na trgu, so:

* nakup in prodaja električne energije na trgih električne energije na debelo;
* prodaja električne energije končnim odjemalcem oziroma na trgu na drobno;
* nakup zemeljskega plina na trgih na debelo;
* prodaja plina končnim odjemalcem oziroma na trgu na drobno;
* odkup električne energije od proizvajalcev na trgu na drobno.


### Nakup in prodaja električne energije na trgih električne energije na debelo

Skupina GEN-I ima razvito učinkovito poslovno infrastrukturo za mednarodno trgovanje s fizičnimi produkti električne energije in izvedenimi finančnimi instrumenti, kar je ključnega pomena za uspešnost dejavnosti trgovanja Skupine GEN-I. Temelji infrastrukture trgovanja so: strokovnost kadrov, razvejana mednarodna trgovalna mreža, dolgoletne izkušnje in učinkovita informacijska podpora.

Globalno postavljeni portfelj združuje pogodbe o odkupu električne energije od proizvodnih virov, pogodbe o prodaji in dobavi električne energije dobaviteljem in končnim odjemalcem ter številne produkte iz dvostranskega in organiziranega trgovanja, ki so namenjeni zaščiti cenovne stanovitnosti portfelja.

Skupina GEN-I je prisotna na trgu z električno energijo na debelo na 18-ih energetskih trgih, ter tudi na 9-ih evropskih borzah z energenti. Dejavnost nakupa in prodaje na trgu električne energije na debelo poteka vse dni v letu in vključuje tudi 24-urno dežurstvo.

**Slika 8: Zakupljene čezmejne prenosne zmogljivosti**



Čezmejne prenosne zmogljivost = tok električne energije

Prisotnost na trgih z električno energijo na debelo in na drobno

Prisotnost na trgih z električno energijo na debelo

Optimalno izkoriščanje potencialov portfelja omogočajo pridobljene in optimalno izrabljene čezmejne prenosne zmogljivosti, ki sicer vplivajo na oblikovanje cene električne energije v posameznih državah. Trgovanje z električno energijo poteka neprekinjeno vse dni v letu in vključuje 24-urno dežurstvo. Strokovnjaki za trgovanje izvajajo širok nabor kupoprodajnih aktivnosti: od dolgoročnih in kratkoročnih terminskih fizičnih in finančnih pogodb do tedenskega, dnevnega in znotraj dnevnega (»intra-day«) trgovanja.

### Prodaja električne energije končnim odjemalcem oziroma na trgu na drobno

Dejavnost dobave oziroma prodaje električne energije končnim odjemalcem predstavlja Skupini GEN-I ključno področje poslovanja, kateremu bo Skupina GEN-I tudi v prihodnosti posvečala največ pozornosti. Trenutno ima Skupina GEN-I končne odjemalce v 8-ih evropskih državah (Slovenija, Italija, Avstrija, Hrvaška, Srbija, Makedonija, Bosna in Albanija).

Tržni delež družbe GEN-I d.o.o. pri prodaji električne energije končnim odjemalcem na slovenskem trgu se je gibal od 8,4% v letu 2008, 13,8% v letu 2009, 19,9% v letu 2010, 22,3% v letu 2011 do 24% v letu 2012. Ocenjeni delež za leto 2013 je 26%.

**Slika 9: Tržni deleži distributerjev električne energije v Sloveniji**



2013

### Nakup zemeljskega plina na trgih na debelo

V septembru 2012 je Skupina GEN-I zaradi potreb prodaje zemeljskega plina končnim odjemalcem vstopila na trg zemeljskega plina na debelo, vendar le na nakupni strani. V letu 2013 je Skupina GEN-I zaposlila tujega strokovnjaka za dejavnosti trgovanja na trgu zemeljskega plina. Posledično se je v letu 2013 Skupina GEN-I pojavljala tako na nakupni kot na prodajni strani zemeljskega plina.

### Prodaja plina končnim odjemalcem oziroma na trgu na drobno

Skupina GEN-I je oktobra 2012 vzpostavila dobavo zemeljskega plina vsem segmentom odjemalcev in se pozicionirala kot prvi neodvisni tržni dobavitelj zemeljskega plina v Sloveniji. Dosežen tržni delež konec leta 2012 na segmentu B2B znaša 8%, na segmentu B2C pa 19%.

**Slika 10: Tržni deleži distributerjev zemeljskega plina v Sloveniji**



V okviru blagovne znamke POCENIPLIN je Skupina GEN-I s številom zamenjav dobavitelja dosegla evropski rekord – meri se število menjav dobavitelja na trgu zemeljskega plina ali električne energije znotraj posamezne države v določenem obdobju.

### Odkup električne energije od proizvajalcev na trgu na drobno

Skupina GEN-I je v Sloveniji največji odjemalec električne energije iz obnovljivih virov (OVE, SPTE) od malih proizvajalcev. Portfelj dobaviteljev že presega številko 1.100 in predstavlja 40% delež v Sloveniji.

**Slika 11: Število proizvajalcev OVE in SPTE, s katerimi Skupina GEN-I sodeluje**

## Poslovanje Skupine GEN-I v letu 2013

### Analiza poslovanja Skupine GEN-I

**Tabela 3: Ključni podatki o poslovanju Skupine GEN-I za leta 2010-2013, vključno s planom za 2014**



Poslovanje Skupine GEN-I v letu 2013 sta pomembno zaznamovala dva dejavnika: padanje cen električne energije na evropskih energetskih borzah ter odmeven vstop GEN-I na hrvaški trg električne energije junija 2013 z dobavo električne energije gospodinjskim odjemalcem. V letu 2013 se je nadaljevala rast na večini področij delovanja: širitev trgovanja in prodaje na nove trge, vstop na nove segmente obstoječega trga ter širitev nabora produktov in storitev. Skupina GEN-I nenehno skrbi za pravo ravnotežje med globalno-trgovalnimi in lokalno-prodajnimi principi delovanja, ki ga dopolnjuje s svežim, inovativnim in partnerskim pristopom, kar je osnova za zanesljivo delovanje na energetskih trgih na debelo in na drobno.

Leto 2013 je zaznamoval odmeven vstop GEN-I na hrvaški trg prodaje električne energije – konec leta 2013 je dobavljal električno energijo skoraj 10.000-im gospodinjskim odjemalcem. Skupina GEN-I je nadaljevala z vlaganji v razvoj ter širitev, hkrati pa močno povečala dinamiko poslovanja in izkoristek vzpostavljenih procesov in infrastrukture, tako na področju električne energije na debelo, kot prodaje električne energije končnim odjemalcem.

Skupina GEN-I je v letu 2013 ustvarila 1,280 mrd EUR **čistih prihodkov od prodaje,** kar je 19% več od planiranega.

**Kosmati poslovni izid iz poslovanja** je znašal 34,9 mio EUR.

**Stroški iz poslovanja** v višini 20,3 mio EUR so bili 22% višji kot v enakem obdobju leta 2012.

**Stroški storitev** so znašali 9,3 mio EUR, kar je za 19% višje kot v enakem obdobju leta 2012.

**Stroški amortizacije** so bili za 11% nižji kot v enakem obdobju leta 2012.

**Stroški dela** so bili za 30% višji kot v enakem obdobju leta 2012.

**Poslovni izid iz poslovanja** je znašal 12,8 mio EUR, **EBITDA** je bil realiziran v višini 14,0 mio EUR.

**Finančni izid** Skupine GEN-I leta 2013 je bil -1,3 mio EUR, realiziran **poslovni izid pred davki** je znašal 11,4 mio EUR.

**Slika 12: Struktura bilance stanja na 31.12.2013**



Celotna sredstva Skupine GEN-I na dan 31.12.2013 so znašala 249,2 mio EUR.

Najpomembnejšo postavko med dolgoročnimi sredstvi predstavljajo opredmetena osnovna sredstva v višini 4,9 mio EUR – glavnino predstavljajo poslovni prostori v Kromberku. Neopredmetena osnovna sredstva znašajo 2,4 mio EUR in predstavljajo investicije v licence in IT software – v letu 2013 nov ERP AX Dynamics in Mecoms (billing).

Kratkoročna sredstva v višini 241,2 mio EUR na dan 31.12.2013 so predstavljala:

* terjatve do kupcev v višini 162,3 mio EUR oz. 67% kratkoročnih sredstev,
* predujmi in druga sredstva v višini 51,1 mio EUR oz. 21% kratkoročnih sredstev in
* denarna sredstva v višini 22,3 mio EUR oz. 9% kratkoročnih sredstev.

Na strani obveznosti do virov sredstev je imela Skupina GEN-I 56,7 mio EUR kapitala, kar predstavlja 22,8% kapitalsko ustreznost, 1,4 mio EUR dolgoročnih obveznosti (od tega 0,9 mio EUR dolgoročnih posojil) in 191,1 mio EUR kratkoročnih obveznosti. Večji del kratkoročnih obveznosti predstavljajo poslovne obveznosti (133,3 mio EUR oz. 69,8%), druge kratkoročne finančne obveznosti in izvedeni finančni instrumenti v višini 30 mio EUR ter predujmi in ostale kratkoročne obveznosti v višini 21,6 mio EUR - kratkoročna posojila v višini 6,2 mio EUR so bila minimalna.


Razmerje med finančnim dolgom in kapitalom (kazalnik D/K) je bilo na dan 31.12.2013 66%,medtem ko je bilo na dan 31.12.2012 36%.

### Struktura virov sredstev oziroma financiranja

Skupina GEN-I ima za pokrivanje svojih kratkoročnih obveznosti stabilen portfelj bančnih virov, ki je porazdeljen med 7 slovenskih bank.

Obseg in ročnost virov financiranja je v preteklih letih zadoščal za pravočasno pokrivanje vseh obveznosti Skupine GEN-I in posledično skupina nikoli ni zamujala pri plačevanju svojih obveznosti. Prav tako tudi na dan 31.12.2013 Skupina GEN-I ni imela neplačanih zapadlih obveznosti.

**Slika 13: Struktura dolžniških virov financiranja pri bankah na dan 31.12.2013**



Skupina GEN-I ima z bankami vzpostavljeno uspešno poslovno razmerje in do danes ni nikoli občutila pomanjkanja virov financiranja. Kljub zadostnemu obsegu virov financiranja in dobremu odnosu, ki ga ima GEN-I do slovenskih bank, se je družba odločila za ponovno izdajo komercialnih zapisov. Poleg razloga refinanciranja zaradi poplačila trenutnih obveznosti iz komercialnih zapisov, ostali razlogi izdaje ostajajo enaki kot minulo leto:

* diverzifikacija virov financiranja ter prestrukturiranje ročnosti,
* razbremenitev kreditnih linij do bančnega sektorja za namene večjega garancijskega potenciala, in
* večanje primarne likvidnostne rezerve.

Skupina GEN-I večino virov financiranja uporabi za pokrivanje kratkoročnih obveznosti, saj zaradi specifičnosti poslovanja dolgoročnih obveznosti praktično nima. Glavni razlogi za nastanek kratkoročnih likvidnostnih vrzeli so:

* razlika v plačilnih rokih med udeleženci na trgu električne energije na debelo ter udeleženci na trgu električne energije na drobno,
* razlika med rokom plačila DDV in povrnitvijo DDV, tako v Sloveniji kot v ostalih državah poslovanja.
* potreba po denarnih depozitih za namene varščin pri poslovanju na borzah.

## Poslovni načrt Skupine GEN-I za leto 2014

Skupina za leto 2014 načrtuje:

Na trgovalnem področju:

* učvrstitev močnega položaja Skupine GEN-I na trgih jugovzhodne Evrope,
* nadgradnjo in nadaljnjo optimizacijo večjega dela celotne obstoječe infrastrukture,
* širjenje in nadgradnja obstoječe infrastrukture in delovanja v Turčiji,
* usmerjanje družbe proti bolj likvidnim trgom, Češka in Slovaška,
* nadaljnji razvoj trgovanja z zemeljskim plinom, in
* večjo učinkovitost trgovanja z električno energijo.

Na prodajnem področju:

* širitev prodaje končnim odjemalcem na makedonskem in srbskem trgu,
* povečevanje prodaje končnim poslovnim odjemalcem na Hrvaškem, Italiji in v Avstriji,
* povečevanje prodaje gospodinjskim odjemalcem in manjšim poslovnim odjemalcem tako električne energije kot zemeljskega plina v Sloveniji.

Delovanje Skupine GEN-I v letu 2014 bo usmerjeno v nadaljnjo notranjo konsolidacijo, s poudarkom na skladnosti poslovanja in izgradnji sodobne korporativne strukture podjetja ter istočasno krepitvi področja upravljanja s tveganji. Skladen s strategijo uprave je tudi strateški projekt Metis, katerega glavna cilja sta prilagoditev trenutne organiziranosti in funkcionalnosti procesov ter načrtovanje kariernega in osebnega razvoja zaposlenih v skupini.

### Zadovoljstvo in trajnostni razvoj deležnikov

Konec leta 2014 bo imela Skupina GEN-I 196 zaposlenih, od tega 170 v Sloveniji in 26 v tujini. V ciljih za leto 2014 je tudi nadaljnje vlaganje v razvoj ključnih kadrov, izobraževanje na področju splošnih in specifičnih znanj ter na področju vodenja in komuniciranja. Omenjene aktivnosti bodo temeljile na projektu Metis, katerega pomembnejši rezultat so na ravni posameznikov izdelani kompetenčni profili, izdelava načrtov za možne poti kariernega in osebnega razvoja ter natančni popisi vseh poslovnih procesov. S projektom notranje konsolidacije in vlaganja v znanje ter veščine zaposlenih namerava Skupina GEN-I še povečati motiviranost in obdržati organizacijsko klimo na primerni ravni ter tako vplivati na učinkovitost dela.

GEN-I je največji dobavitelj električne energije in prvi neodvisen dobavitelj zemeljskega plina v Sloveniji s preko 100.000 odjemalci.

V letu 2012 se je okrepila in centralizirala služba upravljanja s tveganji, ki je tako dobila korporativen značaj, v letu 2013 se je služba korporativnega upravljanja s tveganji dodatno kadrovsko okrepila, zagotovilo se ji je celovit nadzor nad temeljnimi procesi poslovanja Skupine GEN-I. Na področju upravljanja s tveganji se velika pozornost namenja nadgradnjam kompleksnih modelov za spremljanje in združevanje tveganj ter aktivnemu upravljanju omejitev poslovanja z namenom pravilne izkoriščenosti kapitala, namenjenega zavarovanju dolgoročne poslovne vzdržnosti skupine GEN-I. V letu 2014 se bo centralizacija nadaljevala z združitvijo analitskega oddelka trgovanja z analitskim oddelkom prodaje v korporativno službo za analizo trga, portfeljev in razvoj produktov v okviru skupnih podpornih služb, znotraj katere bodo oblikovani oddelek za analize trga, oddelek za analize portfeljev in oddelek za razvoj produktov. Sinergijski učinki te reorganizacije bodo vidni v večji učinkovitosti izrabe človeških virov, omogočili bodo globalno upravljanje s ključnimi področji za podporo temeljni dejavnosti Skupine GEN-I, kar bo vodilo v kvalitetnejšo poslovno odločanje, učinkovitejše poslovanje, dvig ciljne naravnanosti in nove inventivne pristope.

Za ohranjanje neposrednega odnosa do končnih odjemalcev in proizvajalcev bo GEN-I tudi v letu 2014 izvedel dva velika poslovna dogodka, in sicer srečanje za velike poslovne odjemalce, ki vsako leto privabi preko sto udeležencev, in srečanje za OVE in SPTE proizvajalce, ki je leta 2013 zbralo 135 udeležencev. Obe aktivnosti sta že dolgoletna praksa in podpirata cilj povečevanja zadovoljstva strank in hkrati dajeta globlji uvid v razmišljanje strank, saj obe odpreta široko in kompetentno razpravo.

V letu 2013 je bil izpeljan doslej najobsežnejši projekt v zgodovini GEN-I – projekt implementacije ERP sistema.

Skupina GEN-I ostaja zavezana znanju in strokovnim rešitvam, ki so prilagojene trenutku in razmeram na trgih. S sponzorstvi in donacijami se prepušča iniciativam iz okolja in skuša zapolniti tiste vrzeli, kjer je najbolj potrebna pomoč.

### Skupina GEN-I in njena mednarodna prisotnost za 2014

Lastništvo družbe GEN-I je stabilno in uravnoteženo, na tujih trgih družba nastopa z mrežo hčerinskih podjetij in podružnic. Hčerinske družbe, ki so v 100-odstotni lasti družbe GEN-I, skupaj z matično družbo sestavljajo mednarodno Skupino GEN-I. V letu 2014 se sprememb v lastniški strukturi matične družbe GEN-I ne pričakuje. Skupina GEN-I ostaja aktivna pri širjenju in poglabljanju delovanja na novih tržiščih. Načrti za prihodnje leto so ambiciozni, saj poleg tega, da želi Skupina GEN-I na slovenskem trgu obdržati položaj največjega in najugodnejšega dobavitelja električne energije ter najugodnejšega dobavitelja zemeljskega plina, načrtuje tudi zmerno rast na področju prodaje električne energije na nekaterih drugih trgih JV Evrope.

Konkurenčne prednosti Skupine GEN-I so v visoki prilagodljivosti in razpršenosti poslovanja, ustreznem obvladovanju tveganj, osredotočenosti na kupce ter v samostojnih blagovnih znamkah z lastno cenovno politiko.

Skupina GEN-I je bila v letu 2013 prisotna na 18-ih energetskih trgih na debelo in na 5-ih trgih na drobno. Na teh trgih razpolaga tudi z mrežo 12-ih hčerinskih družb in treh predstavništev. Svoj položaj na teh trgih, na katerih spretno izkorišča svoje konkurenčne prednosti (po čezmejnih tokovih električne energije med posamičnimi državami JV regije se Skupina GEN-I uvršča med najprodornejše igralce na trgu), bo v letu 2014 še utrdila. V Skupini GEN-I načrtujejo, da bodo v naslednjem letu na vseh trgih skupaj prodali preko 29,2 TWh električne energije v vrednosti 1.385 mio EUR, iz planirane bruto razlike v ceni bo tako Skupina GEN-I pridobila 33,7 milijonov EUR.


V letu 2013 je Skupina GEN-I trgovala na vseh evropskih borzah, kar daje Skupini GEN-I viden položaj med najuglednejšimi udeleženci energetskega trga v regiji srednje in jugovzhodne Evrope. Odgovoren in profesionalen pristop, znanje ter poglobljeno razumevanje energetskih trgov so ključni elementi, ki jih uvrščajo med najpomembnejše udeležence na trgu. Tudi v letu 2014 bodo kar nekaj pozornosti posvetili nadaljnjemu razvoju trgovanja na razvitih likvidnih trgih v Avstriji, Nemčiji, Italiji, Češki in Slovaški, ter nadaljevali s postopnim vzpostavljanjem novih portfeljev.

### Poslovanje Skupine GEN-I v letu 2014

Skupina GEN-I bo v letu 2014 nadalje krepila svoje konkurenčne prednosti, ki so v visoki prilagodljivosti in razpršenosti poslovanja, ustreznem obvladovanju tveganj, osredotočenosti na kupce ter v samostojnih blagovnih znamkah z lastno cenovno politiko. Razvejana infrastruktura predstavlja temelj za osrednjo dejavnost Skupine GEN-I, v katero se vpenjata tako odkup električne energije od proizvajalcev kot prodaja končnim odjemalcem. Skupina GEN-I nenehno skrbi za pravo ravnotežje med globalno trgovalnimi in lokalno prodajnimi principi delovanja, ki ga dopolnjuje s svežim, inovativnim in partnerskim pristopom, kar je osnova za kakovostno in zanesljivo partnerstvo na energetskih trgih na debelo in drobno.

Ključnega pomena pri trgovanju Skupine GEN-I bodo tudi v letu 2014 razpršenost portfelja in podportfeljev, celovit in sistematičen pristop do globalno naravnanih pozicij ter upravljanje s tveganji. Nadalje bo delovanje usmerjeno v optimizacijo bilančne vsote in ključnih finančnih kazalnikov, kar bodo dosegli z osredotočenostjo trgovanja na donosnejše posle, s poglabljanjem finančnega trgovanja, optimizacijo kreditnih in garancijskih linij ter nadaljnjim pridobivanjem lastnih limitov pri njihovih dolgoletnih partnerjih.

**Slika 14: Količine in struktura prodajnih (levo) in nakupnih trgov (desno) v planu 2014**



V letu 2014 bo Skupina GEN-I nadaljevala s konzervativno poslovno politiko pri trgovanju z električno energijo s skrbno izbiro partnerjev, stalnim nadzorovanjem izpostavljenosti, doslednim obvladovanjem portfelja in ščitenjem odprtih pozicij, ločevanjem posameznih portfeljev, omejitvami dnevnih sprememb vrednosti portfelja (VaR) in zamejevanjem potencialnih izgub portfelja (»stop-loss«). V letu 2014 bo ključen razvoj trgovanja z zemeljskim plinom, za kar sta se osnovna infrastruktura in organizacija novega oddelka znotraj službe trgovanja vzpostavila v letu 2013, ohranjanje visokih tržnih deležev na trgih jugovzhodne Evrope, širjenje in nadgradnja obstoječe infrastrukture in delovanja Skupine GEN-I v Turčiji in na njenih mejah, ter nadaljnjemu usmerjanju skupine proti bolj likvidnim trgom, Češka in Slovaška, ter v borzno in bilateralno trgovanje na razvitih likvidnih trgih v Avstriji, Nemčiji in Italiji, k čemur bodo v veliki meri prispevali portfelji lastniškega upravljanja, ki so se kot odlična podpora globalnemu trgovanju izkazali že v letu 2013.

Za leto 2014 je načrtovana prodaja 29,2 TWh električne energije.

Zaradi vse ostrejših gospodarskih razmer in povečane verjetnosti neizpolnjevanja pogodbeno opredeljenih obveznosti od partnerjev bo Skupina GEN-I krepila upravljanje kreditnih tveganj. Pri optimizaciji portfelja in izbiri partnerjev je potrebno slediti natančno definiranemu procesu ocenjevanja in razvrščanja partnerjev v bonitetne razrede. Postopki ocenjevanja partnerjev so se že v letu 2013 poenotili za obe dejavnosti; celoten proces neodvisno upravlja služba za upravljanje tveganj, vse pomembne odločitve o izbiri partnerjev se sprejemajo na rednih sestankih kreditnega odbora (CRC).


Pri prodajni dejavnosti se bosta krepila inovativnost in prilagodljivost, tudi na tujih trgih se bo kupcem ponudilo dobavo več energentov (elektrika, plin), večjim poslovnim odjemalcem omogočalo dostop do trga na debelo, različne produkte energije po meri partnerja in vsem kupcem prilagodljiva pogodbena razmerja, proizvajalcem električne energije pa različne modele in pogoje odkupa električne energije.

V letu 2013 je Skupina GEN-I, z meseca junija dano zavezo o dobavi »Jeftine struje« hrvaškemu trgu gospodinjskih odjemalcev, nadaljevala svoje glavno poslanstvo z zanesljivo oskrbo, s konkurenčnimi komercialnimi pogoji in z visoko ravnijo storitve je do novembra 2013 pridobila zaupanje cca 9.000 hrvaških gospodinjskih odjemalcev, hkrati s tem pa tudi okrepila blagovno znamko in povečala pripadnost kupcev.

Slovenija bo, poleg v uvodu omenjenega hrvaškega trga, tudi v letu 2014 ostala najpomembnejši prodajni trg, kjer načrtuje Skupina GEN-I še utrditi v letu 2011 dosežen položaj največjega dobavitelja električne energije. Položaj prvega dobavitelja velikim poslovnim odjemalcem z visoko konkurenčno pozicijo bo še nadalje vzdrževala z razvojem inovativnih produktov, narejenih po meri kupca, ki ciljajo na obvladovanje stroškov nakupa (zapiranje v več korakih, produkti, kjer je velikim poslovnim sistemom omogočen dostop do trga na debelo ter različni strukturirani produkti). V letu 2014 bo Skupina GEN-I nadaljevala s projektom URE (učinkovita raba energije), s katerim nudi na javnem razpisu pridobljena sredstva iz naslova nepovratnih finančnih spodbud za ukrepe v večjo energijsko učinkovitost pri pravnih osebah in podjetnikih. Načrtovano je povečanje prodaje končnim poslovnim odjemalcem na Hrvaškem in v Avstriji ter povečanje prodaje gospodinjskim odjemalcem in manjšim poslovnim odjemalcem tako električne energije kot zemeljskega plina v Sloveniji.


V segmentu dobave zemeljskega plina velikim poslovnih odjemalcev v Sloveniji želi Skupina GEN-I nadaljevati strategijo najboljšega ponudnika in načrtuje 10% rast v letu 2014. Odziv gospodinjskih odjemalcev zemeljskega plina ob vstopu Skupine GEN-I v ta segment septembra 2012 je bil nad vsemi pričakovanji, v letu 2013 je bila rast umirjena, a vztrajna.

**Tabela 4: Planirani prihodki pri prodaji električne energije in zemeljskega plina na slovenskem trgu v letu 2014**

****

Pri prodaji električne energije v Sloveniji Skupina GEN-I tudi v letu 2014 načrtuje prestrukturiranje portfelja v smeri uravnoteženja le-tega, z nižanjem aktivnosti na segmentu odjemalcev javnih naročil in povečanju na segmentu srednjih in manjših poslovnih odjemalcev ter gospodinjskih odjemalcev. Blagovna znamka Poceni elektrika je v novembru 2013 dosegla že preko 92 tisoč gospodinjstev, v letu 2014 Skupina GEN-I nadaljuje s ciljem večanja dodane vrednosti portfelja, preostala cilja te blagovne znamke sta ohranitev konkurenčne cene skladno z danimi zavezami blagovne znamke Poceni elektrika in ostati odjemalcem prijazen dobavitelj z visoko stopnjo zadovoljstva pri strankah.

**Tabela 5: Dobava električne energije končnim odjemalcem v letu 2014**

****


Na tujih trgih Skupina GEN-I dobavlja električno energijo končnim odjemalcem v Italiji, Avstriji, Srbiji in Hrvaški. V letu 2014 bo imela prednost Hrvaška, kjer je skupini GEN-I vstop na trg prodaje električne energije gospodinjskim odjemalcev v juniju 2013 pomagal odpreti tudi javni sektor (GEN-I je začel s 1. januarjem 2014 dobavljati električno energijo 35-im hrvaškim ministrstvom in upravnim enotam) in povečati portfelj poslovnega odjema. Na avstrijskem trgu, kjer so stabilne razmere in zakonodajno okolje najbolj primerni za intenzivnejši nastop na trgu končnih velikih poslovnih odjemalcev, bo Skupina GEN-I začela tudi z dobavo zemeljskega plina poslovnim odjemalcem. Na področju same organizacije stebra prodaje v Skupini GEN-I bo največ vlaganj namenjenih dodelavi poslovno organizacijskega modela za uspešno in pregledno delovanje hčerinskih družb na področju prodaje električne energije na tujih trgih, ves čas pa bodo preučevali možnosti in priložnosti za vstop na trg prodaje končnim odjemalcem v državah regije jugovzhodne Evrope, kjer sta trenutno v ospredju njihovega interesa Srbija in Albanija.

### Investicije v infrastrukturo in projekti

Investicije v IT v letu 2014 bodo večinoma namenjene nadgradnji obstoječih celovitih sistemov za upravljanje podatkov, med katerimi je najbolj zahteven projekt razvoja ETRM, z opustitvijo One Billing in prehodom v Mecoms ter projekt MPI Storage. Ostale investicije bodo usmerjene v posodobitev DWH, spletne strani Moj GEN-I in BC.

V letu 2013 je Skupina GEN-I investirala v nakup poslovnih prostorov na lokaciji Kromberk, v letu 2014 planira nakup poslovnih prostorov na lokaciji Ljubljana.

**Tabela 6: planirane investicije za leto 2014**



Investicije v IT v letu 2014 pomenijo le nadaljevanje intenzivnega investicijskega ciklusa v letih 2012 do 2013, v katerem je Skupina GEN-I v IT tehnologijo investirala preko 2 mio EUR.

## Finančni načrt Skupine GEN-I za leto 2014

**Osnovni finančni cilji za leto 2014:**

* Planirani prihodki od prodaje Skupine GEN-I v letu 2014 so 1.385 mio EUR. Rast glede na leto 2013 izhaja iz večjih prodanih količin tako električne energije kot tudi zemeljskega plina.
* Povečanje planiranega RVC-ja Skupine GEN-I iz 27,6 mio EUR planiranega v letu 2013 na 33,7 mio EUR planiranega v letu 2014.
* Planirani čisti dobiček za leto 2014 v višini 9,5 mio EUR ostaja na ravni leta 2013 (planirano 9,3 mio EUR dobička pred obdavčitvijo).

**Druge postavke finančnih izkazov Plana 2014:**

* Stroški poslovanja Skupine GEN-I naj bi v letu 2014 znašali 18,5 mio EUR. V primerjavi s planom 2013 so stroški višji za 19,7%, v primerjavi s stroški za leto 2013 pa so le-ti nižji za 8,8%. Glede na leto 2013 bodo stroški materiala nižji za 29,2%, stroški storitev bodo nižji za 15,4%, stroški dela pa bodo ostali na isti ravni kot v letu 2013.
* Stroški obresti za najete kreditne linije v planu 2014 znašajo 1,8 mio EUR; le-ti so višji od planiranih za leto 2013.
* Bilančna vsota na dan 31.12.2014 je planirana v višini 233,3 mio EUR, kar je za 7,1% višje od plana za leto 2013 in 6,4% nižje od bilančne vsote za leto 2013. Povečanje je posledica večjega obsega poslovanja ter s tem tudi povečanja poslovnih terjatev na strani sredstev bilance stanja in kratkoročnih finančnih obveznosti ter kapitala na strani virov bilance stanja.
* Lastnikoma bo v letu 2014 izplačano 3.333.108 EUR dividend iz dobička za leto 2013.

**Ostali cilji za leto 2014:**

* Finančna stabilnost: Z vidika dostopnosti do virov financiranja je bilo leto 2013 za družbo GEN-I zelo uspešno, saj je družba uspela povečati kreditni potencial za več kot 40 odstotkov – na 64 mio EUR ter hkrati z uspešno izdajo komercialnih zapisov dosegla znižanje odvisnosti od posameznih bank ter posledično minimizirala tveganje refinanciranja. Za dosego ambicioznega poslovnega plana, zastavljenega za leto 2014, družba GEN-I planira ne le obnovitev potenciala virov financiranja tako pri bankah kot pri ostalih institucionalnih investitorjih z novo prodajo komercialnih zapisov, temveč tudi dodatno povečanje kreditnega potenciala za 10 mio EUR. Z dodatnimi viri financiranja si Skupina GEN-I namerava povečati predvsem likvidnostno rezervo, saj ne pričakuje, da bo izkoriščenost kreditnega potenciala v povprečju presegla 60 odstotkov. Za leto 2014 skupina planira, da največja kreditna izpostava po posamezni banki ne bo presegala 15 odstotkov celotnega kreditnega potenciala.

* V prihajajočem letu namerava Skupina GEN-I izboljšati upravljanje z likvidnostjo tudi z uvedbo delne novosti na slovenskem kapitalskem trgu, kjer bo z izbranimi investitorji preko komercialnih zapisov sodelovala s t. i. »sell buy back posli«. Tudi v letu 2014 planira celotno finančno zadolženost izvesti na družbi GEN-I.in se ne namerava zadolževati direktno na lokalnih trgih. Z vidika cene zadolževanja v 2014 pričakuje stabilno referenčno obrestno mero (euribor) in nekoliko nižje zahteve glede kreditnega pribitka, kar skupaj pomeni nekoliko nižje stroške zadolževanja. Pozorno spremlja tveganje morebitnega dviga temeljne obrestne mere in je pripravljena tudi na izvedbo zavarovanja.
* Povsem drugačen je plan glede garancijskega potenciala, kjer si ob koncu leta 2014 Skupina GEN-I želi imeti garancijske linije lokalnih bank v višini 24 mio EUR, kar bi predstavljalo približno 10 odstotkov celotnega planiranega garancijskega potenciala. Enako kot pri virih financiranja je bilo leto 2013 uspešno tudi glede garancijskega potenciala, ki so ga v Skupini GEN-I uspeli celo nekoliko zvišati, vsekakor pa močno diverzificirati in okrepiti na bankah, ki imajo še vedno dobro kreditno oceno ter aktivne kreditne povezave s tujimi bankami.
* V letu 2014 Skupina GEN-I planira nadaljevanje dviga kapitalske ustreznosti in izboljšavo večine plačilnih kazalnikov ter kazalnikov financiranja in uspešnosti.
* Kvalitetno upravljanje s kreditnimi tveganji: redno spremljanje bonitete partnerjev in pravočasno ukrepanje.
* Skrb za človeške vire: ustrezno kadrovanje, redno izobraževanje, upravljanje in razvoj notranjega potenciala, karierni razvoj ter letni razgovori.
* Sodobna IT tehnologija: podpora obema dejavnostma z naprednimi rešitvami, usmerjenimi v učinkovitost in varnost delovanja.

## Strateški plan Skupine GEN-I za obdobje od 2014 do 2016

Skupina GEN-I za leta 2014 do 2016 načrtuje:

* 10% letno rast prihodkov skupine,
* povečevanje deleža prodaje zemeljskega plina končnim odjemalcem,
* povečevanje deleža trgovanja z zemeljskim plinom v trgovalnem portfelju,
* povečevanje dinamike trgovanja na zahodnih likvidnih trgih,
* večjo učinkovitost trgovanja z električno energijo.

Na področju prodaje končnim odjemalcem Skupina GEN-I načrtuje večjo rast na področju prodaje zemeljskega plina končnim odjemalcem, na katerem bo v letu 2016 razlika v ceni absolutno že izenačena z doseženo na področju prodaje električne energije končnim odjemalcem.

Enako je načrtovana 30% letna rast absolutne marže na področju trgovanja z zemeljskim plinom. Trgovanje z električno energijo se bo osredotočilo na posle z večjo dodano vrednostjo in manjšim poslovnim tveganjem.

Načrtovano je 20% letno povečevanje čistega poslovnega izida in rast kazalca ROE (donosnost kapitala) za 1,2% letno (od 16,33% leta 2014 do 18,63% leta 2016). Dividendna politika načrtuje letno izplačilo 30% ustvarjenega čistega poslovnega izida skupine GEN-I lastnikom podjetja.

**Tabela 7: Ključni podatki o poslovanju Skupine GEN-I – strateški plan od 2014 do 2016**



# RAČUNOVODSKI IZKAZI

Računovodski izkazi družbe GEN-I in Skupine GEN-I so sestavljeni v skladu z Mednarodnimi standardi računovodskega poročanja (MSRP) in v skladu z določili ZGD-1.

Podatki in pojasnila o poslovanju, razkriti v predstavitvenem dokumentu, so pripravljeni na podlagi revidiranih računovodskih izkazov Skupine GEN-I ter izkazov družbe GEN-I za leto 2012, 2011 in 2010. Podrobnejše računovodske usmeritve in pojasnila Skupine GEN-I in družbe GEN-I so razkrite v omenjenih poročilih.

Letna poročila Skupine GEN-I in družbe GEN-I za leta 2012, 2011 in 2010, vključno s poročilom neodvisnega revizorja o revidiranju računovodskih izkazov izdajatelja, so objavljena na spletnih straneh izdajatelja na naslovu <http://www.gen-i.si>.

Računovodski izkazi Skupine GEN-I in družbe GEN-I za leto 2013 so bili v času izdelave predstavitvenega dokumenta že pregledani s strani revizorja, pri čemer revizor še ni izdelal revizorskega poročila za to leto.

V naslednjih tabelah so navedeni revidirani računovodski izkazi Skupine GEN-I in družbe GEN-I za poslovna leta 2010, 2011 in 2012, ter nerevidirani računovodski izkazi Skupine GEN-I in družbe GEN-I za poslovno leto 2013. Vsi navedeni zenski so v valuti EUR.

**Tabela 8: Nerevidirana konsolidirana bilanca stanja Skupine GEN-I na dan 31.12.2013**



**Tabela 9: Nerevidiran konsolidiran izkaz poslovnega izida Skupine GEN-I za leto 2013**



**Tabela 10: Nerevidirana bilanca stanja družbe GEN-I, d.o.o. na dan 31.12.2013**



**Tabela 11: Nerevidiran izkaz poslovnega izida družbe GEN-I, d.o.o. za leto 2013**

